Юз йиллик орзу – HURRIYAT\n6 oy oldin Behzod 165\n(ёзувчи Исажон Султон ва Хондамир Қодирий суҳбати)\nБиз миллат ҳақида, миллий қадриятлар ҳақида гапирганда ўз-ўзидан Қодирий, Чўлпон, Беҳбудий ва Фитратларни эсга оламиз. Чунки, улар миллатни асл кўриш, адл кўриш учун куюнганлар. Шу миллатнинг тили, адабиёти учун ва унинг таг-замиридаги мазлумият ва маҳрумиятлари борасида қайғурганлар. Улар софлиги учун курашган тилда биз гапирамиз, жадидларимиз очган мактабларда бизнинг ота-боболаримиз илм олишган, улар келтирган озодликни юракларимизда кўтариб юрибмиз.\nҚуйида ёзувчи Исажон Султон ва Қодирий шажарасининг давомчиларидан бири Хондамир Қодирий қурган суҳбатни сиз муштарийларимизга илинар эканмиз, асрий жумбоқларнинг асл жавобини топгандек бўламиз.\nИсажон Султон: — Хондамир ака, сиз билан улуғ адибимиз Абдулла Қодирий асарлари, қаҳрамонларининг феъл-атвори, у зот яшаган муҳит, шунингдек, улуғ адиб ёдининг тикланиши, уй-музейи очилиши каби мавзуларда ўзаро кўп гаплашганмиз. Шукрки, мамлакатимиз Президентининг юксак эътибори билан Қодирий хотирасини абадийлаштириш ҳақида қарор имзоланди, адиб уй-музейи, у кишининг номидаги боғ ва ижод мактаби очилди. Авваллари шу мавзуда бир суҳбат қилайлик десам, ҳали эрта дер эдингиз. Энди суҳбатлашсак бўладими?\nХондамир Қодирий: – Ҳа, энди мавриди келди. Уй-музей масаласи адиб оқланганидан, яъни 1956 йилдан буён давом этиб келган масала. Отам, яъни Абдулла Қодирий бобомнинг фарзанди Ҳабибулла Қодирий ҳам, амаким Масъуд Қодирий ҳам шу орзуга етолмай дунёдан ўтишди. Бу иш йилдан-йилга сурила-сурила, ниҳоят, 2019 йилда насиб қилди. Авваллари суҳбатга эрта деганим… Ҳақиқатан тушунарсиз ҳолат эмасми: Абдулла Қодирий хотираси ҳар йили эсланади, роман ва ҳикоялари мактабларда ўқитилади, олимлару тадқиқотчилар илмий ишларга мавзу қилиб олишади, диссертациялар ёқланади, асарларидаги ҳикматли сўзлар, шахслар, қаҳрамонлар мисол қилиб келтирилади, бироқ у киши яшаган уйни зиёратгоҳга айлантириш, у муҳитни ўз кўзи билан кўриб, юрагида ҳис қилишни истаган қанча кишиларнинг истаги рўёбга чиқмай тураверарди. Ҳамма ҳайрон, ҳамма лол… Бир нима дей десангиз, яна ноқулай эди-да.\nОчиғи, ҳукумат қарори чиққанидан кейин ҳам ҳадиксираб юрдим, аввалгидай лоп этиб тўхтаб қолса-я, деб. Аммо елкамдан икки қанот ўсиб чиққандек эди. Бир халқнинг гултожи бўлмиш ёзувчи оиласи кўп йиллар азият чекканига нимаям дея олардим? Ўзингиз ҳам гувоҳсиз, уй-музей очилиши тантанали тўй бўлиб кетди! Қараб кўзларимга ишонмайман. Мен танийдиган ҳукумат аъзолари, атоқли олимлар, зиёлилар, адиблар қаторида турли ҳудудлардан келган тумонат кишиларни кўриб, тўлқинланганимдан титрайман денг.\nИсажон Султон: — Сизнингча, музей очилиши нега бунча чўзилиб кетди?\nХондамир Қодирий: — Бунинг оғир, изтиробли сабаблари бор. Лекин шуни айтиб қўйишим керак: у сабабларнинг ҳукуматга ёки айрим кишиларга сира алоқаси йўқ. Биз ўзингиз билганингиздай камсуқум оиламиз, эл қатори яшаб юрибмиз. Уй-музейни ўз ҳолимизча ўн йилда ҳам тиклай олмасдик, албатта. Лекин шуни айтаманки, турли сабабларга кўра орқага сурилиб келаётган бу иш рўёбга чиқиши учун кўп елиб-югурдик. Ҳар сафар энди битди деганимизда лоп этиб бир нима чиқиб қолар, яна иш мавҳумлигича қолиб кетаверарди. Ҳафсаламиз пир бўлиб, шаштимиз сўниб қайтар, анчадан кейин яна ўзимизда куч топиб, яна бош уришларда давом этардик. Эндиликда бизнинг елиб-югурганларимизнинг, нималар қилганимизнинг аҳамияти йўқ, чунки у кунлар ўтди-кетди, орзулар рўёбга чиқди.\nБу ишларнинг амалга ошишида, аввало, Президентимиздан, Бош вазиримиздан, адиб ҳамда Президентимиз маслаҳатчиси Хайриддин Султоновдан, Ёзувчилар уюшмаси раиси Сирожиддин Саййиддан, “Маънавият ва маърифат”маркази раҳбари, ажойиб шоир Минҳожиддин Мирзо ҳамда Маданият вазирлиги масъулларидан, кўплаб олим ва зиёлиларимиздан миннатдорман. Уларга оиламиз номидан раҳмат айтаман. Изтиробга тушиб юрган пайтларимизда “Тушкунликка тушманг, сабр қилинг, ҳаммаси яхши бўлади” деб таскин бериб, кўнглимни кўтаришган пайтлари кўп бўлган. Уй-музей ва бобомиз номидаги боғ таъмирланишида Бош вазиримиз ўзлари бош-қош бўлиб, ҳар бир тафсилотларигача муҳокама қилиб, таклифлар берди. Масалан, 1937 йилнинг охирги куни, ярим кечаси шу хонадонга НКВДчилар кириб келиб, Қодирийни оила бағридан юлиб олишган тун. У кишининг ўша пайтдаги хонасини, жиҳозларини аслидагидек қолдириш ҳақида гап бўлди. Қурилганига яқин юз йил бўлган бинони таъмирлаб, эски кўринишга келтириш осонми? Энди кирсангиз, бирданига тасаввур уйғониб кетади. Отам Ҳабибулла Қодирий у пайтда йигирма яшар бўлиб, эсини таниганидан бери оила қисматига оид жамики катта-кичик воқеа-ҳодисалардан хабардор эди. Булар отамнинг “Қодирийнинг сўнгги кунлари” асарида батафсил баён қилиб берилган.\nУй-музей очилишига қаршилик бўлмаган-у, бироқ фикрлар бир жойдан чиқмагани ҳақиқатга яқин. Лекин баъзилар тихирлик қилишганида, мен юқорида тилга олиб ўтган ва номлари дафъатан бу рўйхатга кирмаган яхши кишилар “Қодирий сизга керак бўлмаса, ўзбек халқига керак” деб қатъий туриб олишганига гувоҳман. Яна бир жиҳати, ҳовлимизда анча-мунча оила тиқилишиб қолган эди. Муаммолар ҳал бўлди, барчанинг кўнглига қараб, нима зарур бўлса муҳайё қилиб берилди. Ҳақ қарор топди. Ўйлайманки, Қодирийнинг руҳи шод бўлди, келувчи-кетгувчиларнинг охири кўринмайдиган шу кунларда уларнинг дуолари бобомиз руҳига етиб турганига ишонаман.\nҚодирийнинг сўнгги суратини эслайсизми? Унинг юз-кўзидаги оғир изтироб турма машаққати туфайлигина эмас эди, деб ўйлайман. Она юрт мустамлака зулматига чўмар экан, милтираб турган ёлғиз умид – соф она тилимиз бағридаги мусаффо ўзбек руҳиятини сақлаб қолиш дардида ёнганини, мабодо у барҳаёт умид чироғи сўнса нима бўлишини ўйлаганмикин? Армонга айланган миллат орзуси, эл-юрт қайғуси — барчаси шу нигоҳда жам.\nБуларнинг барчаси эл-юрти, дину диёнати учун шаҳид кетган адибини эслатиб турадиган, у зот руҳига кўпдан-кўп хайру саховатлар ва дуолар етиб туриши учун сабаблардир. Мен ўзим улуғларимиз мақбараси қошида “Қара-я, орадан шунча асрлар ўтганига қарамай, бу зиёратгоҳлар атрофидан одам аримайди, ҳаққига дуолар тинмайди” деб ҳавас қилардим. Шундай хайрли қисмат Қодирий бобомизга ҳам насиб этганидан хурсандман.\nИсажон Султон: — Қодирий ёдининг тикланиши маънавиятимиз юксалиши учун қилинаётган кенг миқёсли ишларнинг муҳим бир қисми аслида. Чунки, улуғ адиб шу элнинг, шу маънавиятнинг хизматкори эди. Яқинда эса “Ўзбек тили байрами кунини белгилаш тўғрисида”ги қонун кучга кирди. Ўзбек халқининг нураб бораётган ўзак устуни тиклаб қўйилди. Бу – Қодирий ва унинг сафдошларининг, мухлисларининг, боягина тилга олиб ўтганимиз ота-боболаримизнинг, жувонмарг кетган юзлаб зиёлиларнинг орзуси эди-ку?\nХондамир Қодирий: — Тил софлиги деганда унинг руҳини ҳам назарда тутиш керак менимча. Шундай ҳолатлар ҳам борки, қарасангиз, гўё ўзбекча, аммо руҳи тамоман бегона. Бошқа тиллардан ўзбекчага ўгирилган матнларда бу ҳолат кўп учрайди. Айни муаммолар ҳақида Қодирий дўсти Ғози Юнусга юборган мактубларида куюниб ёзган. Тил қуёши ботса миллат қуёши ҳам ботади дейишган. Бу гапни терсига ўгириб кўрсак, тил қуёши порласа, миллат қуёши ҳам порлайди деган мазмун чиқади.\nГап биргина Абдулла Қодирий эмас, барча зиёлилару адибларга бирдай тегишли мавзуда, яъни дунёга дарс берган қадимий маданият, оламдаги тамал тиллардан бири бўлмиш она тилимиз учун жон куйдириш ҳақида кетмоқда. Яна бир мисол келтирай: 1918 йилда ўзбек тили Туркистон мухториятининг расмий давлат тили деб эълон қилинади, бироқ, бу қарор қоғозда қолиб кетаверади. Бир йилдан сўнг, 1919 йилда “Иштирокиюн” газетасида Кабир Бакирнинг тил ҳақидаги “Шоёни табрик бир одим” мақоласи эълон қилинади. Ўқисангиз, ёқа ушлайсиз: “Туркистонда турк тилининг давлат лисони этилуб эълон қилинурина йилға яқин вақт ўзуб кетган бўлса-да, воқеада бу иш ҳеч бир тариқа амалга қўйилғани йўқ эди. Бошқа ҳукуматлар бир тарафда турсин, миллий ишлар комиссарлиғи каби Туркистондаги маҳаллий халқға энг яқин бўлурға тегишли бир маҳкамада била шу кунга қадар на бир прўтўкўл ва на-да комиссариатнинг бошқа ишлари ёзилмас эди…” деб ёзади у.\nИсажон Султон: — Ҳа, юз йиллик орзу энди рўёбга чиқди, деган фикрингизга мен ҳам қўшиламан. Тилимизни қадимий деганингизга ўринли бир мисол келтирсам. Ўрхун-Энасой ёзувларидан хабарингиз бор. Улар бундан тахминан икки минг йил аввал ҳозирги Ўзбекистон ҳудудларидан чиқиб, шимолга қараб юрган ва кўктурклар давлатини қурган туркий улуслар қаҳрамонликларидан ҳикоя қилади. Бобомиз Абдурауф Фитрат “Ўзбек адабиёти намуналари” тўпламига кирган мақолаларидан бирида шуларни ҳикоя қилади. Мен у битикларнинг бугунги алифбога ўгирилгани шаклини, шунингдек, турли тилларга таржималарини солиштириб чиқдим. Баъзи сўзларни кўриб ёмби топгандек хурсанд бўлиб кетдим. Тошларга Йўллуқ Тегин буйруғига кўра ўйиб ёзилган у битиклар бошқа туркий тиллар орасида ўзбекчага энг яқин эканига гувоҳ бўлдим. Мисол учун, “борсамиз”, “қилсамиз” каби сўзларга дуч келасиз. Бу асосан, пойтахт шевасига хос, лекин ҳамма жойда ҳам эмас, мавзеларнинг айрим жойлардагина сақланиб қолган…\nХондамир Қодирий: — Тўғри, қадимийлигига мисоллар жуда кўп, бироқ уларни фарзандларимизга оддий, тушунарли қилиб етказиб бериш зарур. Мен ҳам халқимиз тарихига жуда қизиқаман, қўлимдан келганича ўқиб-ўрганиб юраман. Сиз айтган мақолани мен ҳам ўқидим. “Бу даврнинг бизга эсон-омон келган энг бурунғи намунаси Ўрхун ва Энасойда топилган тошбитиклардирким, энг муҳимлари милодий олтинчи асрда улуғ бир давлат қурған Тукйу туркларнинг саккизинчи асрдаги хонлари Билга хоқон билан унинг иниси Қултегин ёдномаларидир” дейди у. Қодирий яқин тарихга мурожаат қилиб, ўлмас асарлар яратди. Балки яшаб қолганида, олис тарихга ҳам мурожаат қилган бўлармиди? Чунки, Фитрат бобонинг мақоласи 1928 йилда ёзилганига қараганда, бу маълумотлар ўша маҳалда барчани тўлқинлантирган чоғи. Албатта, сиз айтган маълумотлар, халқнинг турли лаҳжалари, урф-одатлари тадқиқ қилиниши зарур бўлган жуда катта ишнинг бир қисми, насиб қилса, ҳаммаси ўз ўрнига қўйилиб, халқимизга, айниқса, фарзандларимизга тўла таълим берилса, ажабмас.\nИсажон Султон: — Тошбитикларда туркий элдан ажралиб чиқиб, Чин хоқони ҳашамларига учган яна бир тўда ҳақида ҳам сўз боради. Улар табғачлардир. Бу аслида туркий сўз бўлиб, “уруғ, ҳурматли” маъносини ифодалайди. Чин улусига яқинлашиб, шунчалар киришиб кетишганки, элидан-тилидан воз кечиб, Чин номини олишгач, ўз қондошлари устига юриш қилиб, қулликка солишган. Буни Йўллуқ Тегин отаси Билга хоқоннинг ўз халқига айтган “Қаттиқ ўғилларинг қул бўлди, сулув қизларинг чўри бўлди” сўзлари билан таърифлайди.\nХондамир Қодирий: — Қаранг-а, эл-улусидан тониб кетган тоифа ўша маҳалларда ҳам бўлган экан-да! Мажозан айтсак, табғачлар ҳозир ҳам яшаб келмоқда. Тарих ибрат учундир. Шуни ҳам айтиб ўтмоқчиманки, собиқ империя ўтмиш устига ташлаган ёлғон ёпинчиғининг йиртиқлари орасидан ҳақиқат ёғдуси барибир кўринди. Халқимизнинг улуғ тарихи чалкаштирилиб, атай бузиб кўрсатилган бўлса-да, бузғунчилар ниятларига эриша олишмади. Бизга ҳаққоний, холис, ибратли тарих керак. Олис тарихни қўйинг, жадид боболаримизни безовта қилган ғоялар, ўй-мулоҳазалар ҳам бузиб талқин қилинганига барчамиз гувоҳмиз.\nИсажон Султон: — Демак, кимлардир шунча қудратига қарамай, тарихимиздан ҳайиқишган экан-да?\nХондамир Қодирий: — Ҳайиқмай нима қилсин? “Куч – кучда эмас, маънавиятда” деган гапнинг нақадар ҳаққонийлигини кўряпсизми? Биз айтиб ўтган гаплар ўзбек халқи ва туркийлар тарихининг ўрта қисмига тегишли, асл тарихимиз янада олисларга бориб тақалади. Ҳар ҳолда, шуни билатуриб, ўзларидан қўрққан бўлса керакки, устунлик истаб бузиб юборишган. Қодирий яқин тарихга мурожаат қилганидаёқ типирчилаб, адибни қатл қилишгача боришган.\nИсажон Султон: — Сиз боя иззатга сазовор бўлган кишилар ҳаққига қилинаётган дуолардан гапирдингиз. Ҳақиқатан ҳам, инсон дунёдан ўтгач, шунча кишидан дуо етиб турса, бу катта бахт.\nХондамир Қодирий: — Баъзи кишилар ўзларидан из қолдиришмайди. Қодирийни эса халқ мудом иззатлади. Ҳалигача юз минглаб мухлислари асарларини севиб ўқишади. Асар ҳақида сўз кетганида, мен уни бир таълим даргоҳига ўхшатган бўлардим. Мисол учун, кишилар ўзларига савоб етиб туришини истаб мадрасалар, кўприклар, йўллар қуришади. Асар ҳам шундай, фарқи шундаки, у бениҳоя узоқ йиллар яшаши мумкин. Мадраса маълум фанларни ўргатса, асар фидойилик, инсонийлик, миллатсеварлик, ҳақиқат, имон ва диёнатнинг ҳаётий дарсларидан сабоқ беради. Шу маънода улуғ аждодларимиз ёди қатори, адиб Абдулла Қодирий хотирасининг тикланиши ҳам рамзий маъно касб этади. Қодирий ва унинг сафдошлари халқ хизматкори эди, дедик. Мен ҳам шу улуғ хизматга кичик бир ҳиссам қўшилиб қолишини орзу қиламан. Шу кунларда у кишининг қўлёзмаларини тартиблаш, нусхаларини тўплаш, таққослаш, замона воқеаларини солиштириш каби ишлар билан машғулман.\nPrevious Хатар ўчоғидан севинч қучоғигача…\nNext Нима бўлган эди?\n1 hafta oldin Behzod 148\n1 hafta oldin Behzod 170\n1 hafta oldin Behzod 161\n1 hafta oldin Behzod 172\n1 hafta oldin Behzod 157


Тошкентдаги ППХ ва ЙПХ ходимларининг табель...\n23.06.2018 16:36 0 1437\nТошкент шаҳридаги патруль-пост хизмати (ППХ) ва йўл-патрул хизмати (ЙПХ) ходимларининг табель қуроллари электрошокерларга алмаштирилади. Бу ҳақда Тошкент шаҳар ИИББ бошлиғи ўринбосари — жамоат тартибини сақлаш хизмати бошлиғи Азизхон Умархонов «Gazeta.uz»га маълум қилган.\nУшбу қарор статистик маълумотлардан келиб чиқиб қабул қилинган. «Сўнгги 15—20 йил ичида табель қуролидан фойдаланишга мажбур қиладиган ҳолатлар деярли бўлмаган», — деди Азизхон Умархонов.\nИИББ бошлиғининг бошқа бир ўринбосари Дониёр Тошхўжаевнинг аниқлик киритишича, тезкор ходимларда ҳар доим қурол бўлади. «Қўлга олиш бўйича ёки бошқа хавфли чақирувларга, агар зарурат бўлса, қурол билан чиқилади. Электрошокерлар фақат ППХ ва ЙПХ ходимларига берилади», — деди у.\nТошкент йўл-патрул хизмати


ИнтерФУТБОЛ :: Қатардаги Жаҳон чемпионати: бўҳтонми ёки орзуларнинг ушалиши? (+фотогалерея)\nҚатардаги Жаҳон чемпионати: бўҳтонми ёки орзуларнинг ушалиши? (+фотогалерея)\nМана, ҳаш-паш дегунча кунлар ўтиб, навбатдаги мундиалга ҳам яқинлашиб боряпмиз. 2022 йили Қатарда ўтиши режалаштирилган ЖЧ кўпчиликнинг ёдида алоҳида сақланиб қолиши мумкин. Зеро, бу мундиал илк марта ноодатий вақтда - ноябрь-декабрь ойларида бўлиб ўтиши лозим.\nБундай ўзгаришнинг сабабини эса яхши биласиз: Қатар иқлими. Бир томондан, ҳаво ҳарорати ўртача +25-28 даража иссиқни ташкил қилувчи бундай вақт футбол ишқибозлари учун айни муддао бўлса ҳам, ажабмас.\nЧунончи, ўйин тугагач, бемалол соҳилга бориб, илиққина денгиз сувида чўмилиб, роҳат қилишга нима етсин? Хуллас, Soccer.ru мухбирининг қуйидаги қизиқарли мақоласида мундиал асносидаги қурилиш ишлари ва Қатар диёрига боғлиқ турли фактлар ҳақида сўз боради.\n«Ёдингизда бўлса, 2010 йили Россия ва Қатар навбатдаги икки мундиал мезбонлари сифатида эътироф этилганида, Россия Австралия, Англия, Индонезия, Мексика, АҚШ, Япония, Португалия ва Испания (биргаликда), Бельгия ва Голландия (биргаликда) каби рақиблар, Қатар эса Австралия, АҚШ, Жанубий Корея ва Япония сингари даъвогарлар қаршилигини енгиб ўтганди.\nЎша куни мен Қатарда эдим ва ишдан уйга қайтиш учун бир соатдан кўп вақт сарфлаганимни яхши эслайман. Ҳолбуки, одатда, бунинг учун 20 дақиқа кетарди, холос. Ўша куни эса одамлар кўчага чиқиб олишган, ҳар томонда Қатар байроқлари кўзга ташланар, бир-бирларини муборакбод этишарди.\nБу ҳолат Қатар учун қандайдир ноодатий ҳол бўлиб, беихтиёр Янги йил байрамини ёдимга солиб юборди. Кейинроқ, орадан бир неча ой ўтгач, Қатар ЖЧ мезбонлигини «сотиб олгани» ҳақида миш-мишлар пайдо бўлди ва баъзи бир ОАВда Қатардаги чемпионат бекор қилиниши ҳақида бонг урилди.\nШахсан мен бунга ўшандаёқ ишонмадим ва билардимки, бундай миш-мишларнинг бош сабаби - ҳасад. Қатар билан беллашган даъвогарлар рўйхатига назар солсангиз, бунга ўзингиз ҳам ишонч ҳосил қилишингиз мумкин.\nШундай экан, юқоридаги каби «холис текширувлар» ва шов-шувларнинг асл манбаси қаерда эканини ҳам осонликча билиб олиш қийин эмас.\nБу ростдан ҳам мўъжазгина, аммо чиройли мамлакат ва ким шу пайтгача БААга борган бўлса, Доха шаҳри ҳам Дубай ёки Абу-Дабини эслатиб юбориши табиий. Фақат сал кичикроқ. Бу ерда ҳам кўплаб мусулмон давлатларида бўлгани каби спиртли ичимликлар эркин савдода тақиқланган.\nЛекин жуда истаганлар ресторанларда нафсларини қондириб олишлари ҳам мумкин. Ҳа, мамлакатда мусулмон ақидаларига риоя қилинади, аммо меҳмонларга нисбатан истиснолар йўқ эмас. Дейлик, Қатарда ҳеч ким сизни масжидга боришга ёки паранжида юришга мажбурламайди.\nҚисқача айтганда, марҳамат, меҳмонга келдингми, хоҳлаган ишингни қил, аммо қонун доирасидан четга чиқма! Дарвоқе, қонунлар ҳақида: бу ерда полиция ҳеч қачон ҳужжатларни текшириб кўриш учун машина ёки одамларни тўхтатиб, вақтларини олмайди.\nШунингдек, қатарлик полициячиларга «пора» тушунчаси ҳам бегона (ўйлашимча, қайсидир айбингиз учун полициячига пора таклиф қилсангиз, бечора гап нима ҳақида бораётганини тушунмаса керак). Жиноятчилик даражаси жуда паст - деярли «нол»га тенг.\nЛекин бу «Демак, Қатар - ер юзидаги жаннат экан...» дейишга асос бўлмайди. Чунки «жаннат»га ярашмайдиган биргина нохушлик бор - жазирама иссиқ. Бу ернинг қиши ҳам Россиянинг ёзидан кўра анча иссиқроқ. Қолган вақтларда эса ҳаммомнинг ўзгинаси. Ҳаво ҳарорати кундузи +50 даражагача кўтарилиши мумкин. Намлик эса 80 фоизни ташкил этиши ҳеч гап эмас.\nҚатарга келаётган аксарият хорижликлар асосан, қурилиш ишлари билан бевосита боғлиқлар. Чунончи, айни дамда Қатарда улкан бунёдкорлик ишлари давом этмоқда. Уйлар, инфратузилма, стадионлар шулар жумласидан.\nЖЧга тайёргарлик асносида мамлакатда 8та йирик стадион ҳозирланмоқда:\n«ХАЛИФА ИНТЕРНЕШНЛ»(40 000 ТОМОШАБИН)\nМазкур стадион қурилганига анча бўлган. Бу стадионда 2010 йили Бразилия ва Аргентина терма жамоалари ўртасидаги ўртоқлик ўйинини томоша қилгандим. Ўшанда Аргентина термаси Мессининг голи эвазига ғолиб чиққан.\n«РАС АБУ АБУД» (40 000 ТОМОШАБИН)\nМодуль типида барпо қилинган дунёдаги илк стадионлардан бири. Оддийроқ айтганда, тайёр қисмлардан қурилган иншоот. Фарқи шундаки, бундай қурилишни катта ёшли кишилар худди болалар «Лего» ўйинчоғини ясашгани каби амалга оширишади. Энг муҳими, стадион қисқа фурсатда фойдаланишга топширилади.\n«АЛ-РАЙЯН» (40 000 ТОМОШАБИН)\nАрабча услубдаги арена. Лойиҳа ҳам шунга мос. Бино фасади арабча тугунни эслатади, стадионнинг ўзи эса қум бархани кўринишида. Стадион ўта йирик савдо маркази ва метро йўналиши яқинида бунёд этилмоқда.\n«АЛ-БАЙТ» (60 000 ТОМОШАБИН)\nКўчманчилар чодири кўринишидаги қизиқарли лойиҳа. Ёддан чиқармаслик керакки, қатарликлар қадим замонлардан бери саҳрода яшаб келишган. Энг муҳими, улар бундан асло уялишмайди, аксинча, кўчманчилар авлоди эканликларидан фахрланишади ва буни бутун дунёга кўз-кўз қилишади.\nҲаттоки, улар ҳозир ҳам чодирларни тайёрлаб, дам олгани чўл-у биёбонга ёхуд денгизга чиқиб кетишади. Аммо ҳозирги чодирларда кондиционер, музлаткич ва турли маиший техника жиҳозлари бор. Нима ҳам дердик, тараққиёт-да...\n«АЛ-ТУМАМА» (40 000 ТОМОШАБИН)\nБу стадион анъанавий арабча эркаклар бош кийими - гахфия сингари қурилган. У юмалоқ шаклдаги дўппидан унчалик фарқ қилмайди.\n«АЛ-ВАКРА» (40 000 ТОМОШАБИН)\nНафақат Қатар, балки дунёдаги энг ажойиб стадионлардан бири. Эътиборлиси, арена таниқли Заҳа Ҳадиднинг архитекторлик бюроси - Zaha Hadid Architects (бу фирма архитектура соҳасида худди «Реал Мадрид»дек номдор) томонидан лойиҳалаштирилган. Хуллас, минг марта эшитгандан, бир марта кўрган афзал.\n«ЭДЬЮКЕЙШН СИТИ СТЭДИУМ» (40 000 ТОМОШАБИН)\nСтадион Қатардаги Университет шаҳарчаси ёнида бунёд этилмоқда. Арена номи ҳам шунга ишора, албатта. Кристаллар шаклидаги дизайн иншоотни бошқаларидан яққол фарқлаб туради. Муҳими, мундиал бўлиб ўтгач, стадион аҳамиятини йўқотмайди: унда талабалар спортнинг исталган тури билан шуғулланишлари мумкин.\n«ЛУСАИЛ» (80 000 ТОМОШАБИН)\nМазкур рўйхатдаги сўнгги арена ЖЧнинг очилиш ва финал ўйинларига мезбонлик қилади. Айни пайтда қурилиш ишлари режадагидек бормоқда.\nХуллас, мана шу саккиз стадион 2022 йилги мундиал учун махсус тайёрланмоқда. Эътиборлиси, уларнинг ҳар бирида томошабинларга қулайлик яратиш мақсадида совитиш тизими йўлга қўйилади. Қолаверса, ареналарнинг барчаси белгиланган муддатгача қуриб битказилади ва бунга асло шак-шубҳа қилмаслик зарур.\nДеярли барча стадионлар ЖЧ якунига етганидан сўнг модернизация қилинади (йиғилувчи блоклардан қурилган «Рас Абу Абуд» эса бутунлай бузилади) ва ўриндиқлар сони икки баравар камайтирилади. Йиғиштириб олинган ўриндиқлар нисбатан қашшоқ давлатларга (бу Африка мамлакатлари бўлиши эҳтимоли юқори) текинга совға қилинади. Ёмон эмас-а?!\nШу ўринда ҳақли савол туғилади: Қатарга шунча стадионнинг нима кераги бор? Келинг, тан олайлик, сўнгги вақтларда Қатар футбол диёрига айланиб бормоқда. Бу ерда футболни севиб ўйнашади, томоша қилишади. Шунингдек, кўпгина жаҳон юлдузлари Қатар чемпионатида тўп суриб, каттагина пул ҳам ишлаб олишяпти. Мисол учун, Габи, Хави, Снейдер, Это`Оларни келтириш мумкин.\nАйтганча, Қатар миллий терма жамоаси сўнгги Осиё чемпионатида бош совринни қўлга киритди. Бунақасини аслида ҳеч ким кутмаганди. Ҳал қилувчи финал баҳсида қатарликлар Осиё грандларидан бири ҳисобланган Японияни мағлуб этишди. Ўшанда қатарликларнинг ўйинини кўрганлар «сотиб олиш» ҳақида умуман ўйламаганлари аниқ. Зеро, ўйинда ростдан ҳам кучлилар ғалаба қозонишганди.\nБундан ташқари, қатарликларда келажакда футболни янада оммалаштириш, ривожлантириш учун имкониятлар етарли. Бу ҳаттоки, аксарият давлатлар аҳолисининг ҳавасини келтириши ҳам бор гап. Мамлакатда спорт мактаблари, футбол майдонлари керагидан ҳам кўпроқ қуриляпти. Боз устига, буларнинг ҳаммасида фойдаланиш мутлақо бепул.\nҚисқаси, Қатардаги жаҳон чемпионати - мамлакатнинг, аҳолининг, минтақанинг орзуси. Шундай экан, инглиз ОАВларидаги бўҳтонлар, турли фитнакор мақолалардан юз ўгириб, навбатдаги мундиалнинг бошланишини кутамиз ва албатта, ундан олам-олам завқ оламиз!»


С начала работы biznes-daily.uz 10 484 982\n“Шовот пахта тозалаш” акциядорлик жамияти акциядорларининг йиллик умумий йиғилиши 2019 йил 27 июнь куни соат 11.00 да Хоразм вилояти, Шовот тумани, Заводчилар кўчаси, 7-уйда жойлашган жамият маъмурий биносининг мажлислар залида ўтказилади.\nЖамиятнинг расмий веб-сайти: www.shovotpaxta.uz.\n3. Жамият ижроия органи раҳбарининг 2018 йилдаги фаолияти бўйича ҳисоботини эшитиш.\n13. 2018 йил молия-хўжалик фаолияти якуни бўйича аудиторлик текширувини, шу жумладан, Халқаро стандартларга мувофиқ тузилган молиявий ҳисоботларнинг Халқаро аудит стандартларга мувофиқ аудиторлик текширувини ўтказиш тўғрисида, аудиторлик ташкилотини ва унинг хизматларига тўланадиган ҳақнинг энг кўп миқдорини белгилаш.\n16. Жамиятнинг аффилланган шахслари билан келгусида жамият томонидан кундалик хўжалик\nфаолияти жараёнида акциядорларнинг кейинги йиллик умумий йиғилишигача бўлган даврда тузилиши мумкин бўлган битимларни тасдиқлаш.\n17. Жамиятда 2018 йил якунлари бўйича ўтказилган корпоратив бошқарув тизимини мустақил баҳолаш натижаларини кўриб чиқиш.\n2019 йил 21 июнь ҳолатига шакллантирилади.\nАкциядорлар акциядорларнинг йиллик умумий йиғилиши тўғрисидаги маълумотлар билан “Шовот пахта тозалаш” акциядорлик жамияти маъмурий биносида танишишлари мумкин.


Швецария компанияси 160км қолганда “Шимолий Оқим-2”ни қуришни тўхтатди - 30.12.2019, Sputnik Ўзбекистон\nШвецария компанияси 160км қолганда “Шимолий Оқим-2”ни қуришни тўхтатди\nУмумий узунлиги 2460 километр бўлган “Шимолий оқим-2” газ қувури қуриб битказилишига 160км қолганда Швейцария компанияси лойиҳани тарк этди. 30.12.2019, Sputnik Ўзбекистон\n16:55 30.12.2019 (янгиланди: 16:59 30.12.2019)\n© Nord Stream 2 / Фотобанкка ўтишСудно-трубоукладчик Solitaire и судно снабжения Fortitude\nУмумий узунлиги 2460 километр бўлган “Шимолий оқим-2” газ қувури қуриб битказилишига 160км қолганда Швейцария компанияси лойиҳани тарк этди.\nТОШКЕНТ, 30 дек – Sputnik. Швецариянинг Allseas компанияси “Шимолий Оқим-2” газ қувури қуришни энг сўнгги 160км қолганда тўхтатди ва уни янгилашни режалаштирмаган, деб хабар қилмоқда РИА Новости.\nЭслатиб ўтамиз, 20 декабр куни АҚШ президенти Доналд Трамп 2020 йилга давлат мудофаа бюджетини имзолаган эди. Унда жумладан “Шимолий оқим-2” ва “Турк оқими” лойҳаларида иштирок этаётган компанияларга қарши санкциялар киритиш ҳам назарда тутилган.\nАҚШ ултиматумида юқоридаги лойиҳаларда иштирок этаётган компаниялар 20 январгача ўз фаолиятини якунлари керак дейилган бўлсада, Allseas ўз фаолиятини дарҳол тўхтатган.\nАйни дамда “Шимолий оқим-2” газ қувурининг 2460 километридан 2300 километри қуриб битказилган.\nРоссия бош вазири Дмитрий Медведев айтишига қараганда, Россияда ушбу лойиҳани якунига етказиш учун ўз қувур ётқизувчи кемалари борлигини ва лойиҳа барибир 2020 йилда қуриб битказилишини айтиб ўтди. Хусусан, “Газпром” компаниясига қарашли "Академик Черский" кемаси айни дамда Находжка портида турибди.\nМаълумот учун, “Шимолий оқим-2”, лойиҳаси Болтиқ денгизи тубида Россиядан Германиягача қуввати 55 миллиард кубометр бўлган газ ўтказгич қуришни режалаштирган. Айни дамда ушбу лойиҳага қарши АҚШ, Буюк Британия, Польша ва Болтиқбўйи мамлакатлари қарши бўлмоқда.


Бола ҳуқуқлари тўғрисидаги Конвенцияга доир, болалар савдоси, болалар фоҳишабозлиги ва болалар порнографиясига тааллуқли Факультатив протоколга (Нью-Йорк, 2000 йил 25 май) қўшилинсин.\nУшбу Қонун «Халқ сўзи» газетасининг 2008 йил 12 декабрдаги 240 (4650)-сонида эълон қилинган.\n2008 йил 11 декабрь,\n(Ўзбекистон Республикаси қонун ҳужжатлари тўплами, 2008 й., 50-сон, 492-модда)\nМАЖБУРИЙ МЕҲНАТНИ ТУГАТИШ ТЎҒРИСИДАГИ КОНВЕНЦИЯНИ РАТИФИКАЦИЯ ҚИЛИШ ҲАҚИДА\nМажбурий меҳнатни тугатиш тўғрисидаги Конвенция ратификация қилинсин.\n(Ўзбекистон Республикаси Олий Мажлисининг Ахборотномаси, 1997 й., 9-сон, 254-модда)\nЗЎРЛАБ ИШЛАТИШ ЁКИ МАЖБУРИЙ МЕҲНАТ ТЎҒРИСИДАГИ КОНВЕНЦИЯНИ РАТИФИКАЦИЯ ҚИЛИШ ҲАҚИДА\nЗўрлаб ишлатиш ёки мажбурий меҳнат тўғрисидаги Конвенция ратификация қилинсин.\n(Ўзбекистон Республикаси Олий Мажлисининг Ахборотномаси, 1997 й., 9-сон, 248-модда)\n(Ўзбекистон Республикаси қонун ҳужжатлари тўплами, 2008 й., 28-сон, 262-модда)


Ўзбекистон Республикаси Президенти Шавкат Мирзиёев 18-20 сентябрь кунлари АҚШга сафари давомида келгуси ҳамкорлик режалари бўйича бир қатор компания вакиллари билан суҳбатлашганди.\nАйни пайтда ExxonMobil билан музокаралар бошланган бўлиб, томонлар бўлажак лойиҳаларни кўриб чиқмоқда. Ўзбекистон янги сармояларни нефть-газ қазиб чиқариладиган ҳудудларни геологразведка этиш ишларига жалб этишни режалаштирмоқда.\nШунингдек, маълумотларга кўра, Ўзбекистон ҳукумати нефтни қайта ишлаш заводлари қошидаги базалардан бирида мамлакат енгил саноати учун полиэстер ишлаб чиқариш бўйича инвестицион лойиҳани тайёрламоқда. Барча музокаралар муваффақиятли ўтса, жорий йилнинг октябрь-ноябрь ойида ExxonMobil раҳбари якуний шартномаларни имзолаш учун Ўзбекистонга келиши кутилмоқда.\nШундай қилиб, Ўзбекистон 2020 йилга қадар 38та турли даражадаги нефть-газ ишлаб чиқариш лойиҳаларини амалга оширишни режалаштирган бўлиб, уларнинг умумий қиймати 20,6 миллиард АҚШ долларини ташкил этади.\nМаълумот учун, ExxonMobil Жон Рокфеллерга тегишли бўлган Standart Oil компаниясининг ҳуқуқий меросдори ҳисобланиб, компанияни бир пайтлар ҳозирги АҚШ Давлат котиби Рекс Тиллерсон ҳам бошқарган.


Qalampir.uz - ЕЧЛ. “Барселона” дуранг ўйнади, “Тоттенхэм” қийин ғалабага эришди\n10:08, 07.11.2018 Спорт\nКаталонияликлар 10 очко билан плей-офф босқичи йўлланмасини қўлга киритишди.\nЕвропа чемпионлар лигасининг 4-турида “Интер” ўз майдонида “Барселона”ни қабул қилди. Ўйиннинг аксарият вақтида ҳисоб очилмади.\nШунингдек, “В” гуруҳида иштирок этаётган “Тоттенхэм” 4-турга келиб ўзининг дастлабки ғалабасини қўлга киритди. Почеттино шогирдлари ўз уйларида Голландиянинг ПСВ клубига қарши ўйинда ўта қийин ғалабага эришишди.\nУчрашувнинг 2-дақиқасидаёқ Де йонг голландияликларни ҳисобда олдинга олиб чиқди. Фақатгина ўйиннинг 78-дақиқасида Харри Кейн ҳисобни тенглаштирган бўлса, баҳс тугашига 1 дақиқа қолганида унинг ўзи “шпорлар”га ғалаба келтирувчи гол муаллифига айланди.\nУшбу ғалабадан кейин “Тоттенхэм” ўз очколарини 4тага етказиб, плей-оффга чиқиш учун имконият ҳосил қилди. Жамоа 2-ўриндаги “Интер”дан 3 очко ортда қолмоқда.\nТеглар:Барселона Тоттенхэм Интер\n10:04, 08.01.2019 5 944\n16:56, 23.11.2018 5 840\n17:27, 22.11.2018 2 882\n16:19, 22.11.2018 4 790\n17:04, 21.11.2018 2 620


Анжелина Жоли фарзандларига ўргимчакли таом тайёрлаб берди\n13:33 / 21.02.2017\nҲолливуд актрисаси Анжелина Жоли фарзандларини ўргимчаклар билан озиқлантирди, дея хабар беради BBC.\nЖоли ва унинг оиласи Камбожага "Улар аввал отамни ўлдиришди: Камбожа қизининг хотиралари" ҳужжатли фильми премьерасига келишган. Сафар вақтида актриса ва унинг фарзандлари маҳаллий ошхона билан танишишди. Хусусан, Жоли фарзандларига ўргимчакларни қандай тайёрлашни кўрсатиб берди.\nМаълум бўлишича, актрисанинг ўзи Камбожа ошхонаси билан таниш бўлган. Жолининг сўзларига кўра, у Камбожага илк марта келганида ҳашоратларни татиб кўрган. "Аввал чигирткалардан бошлайсиз. Чигиртка ва пиво, кейин эса тарантулаларга ўтасиз", - деди у.\nКамбожа Анжелина Жоли ўргимчаклар


“Тарихимиз куйласин ҳофиз”: Юлдуз Усмонова ва Шабнами Сурайёдан янги тарона – видео - 27.05.2019, Sputnik Ўзбекистон\nЎзбек эстрадаси примадоннаси Юлдуз Усмонова тожикистонлик машҳур хонанда Шабнами Сурайё билан ажойиб дуэт куйлади. 27.05.2019, Sputnik Ўзбекистон\n15:26 27.05.2019 (янгиланди: 15:30 27.05.2019)\n© Instagram / yulduzibragimovnausmonovaЮлдуз Усманова и Шабами Сурайё\nЎзбек эстрадаси примадоннаси Юлдуз Усмонова тожикистонлик машҳур хонанда Шабнами Сурайё билан ажойиб дуэт куйлади.\nТОШКЕНТ, 27 май — Sputnik. Юлдуз Усмонова ва Шабнами Сурайё биргаликда “Taralla Dalli” номли қўшиқ ижод қилишди. Ушбу қувончли хабар билан Шабнами Сурайё ўзининг Instagram᾽даги саҳифасида ўртоқлашди.\n“Ўзбек эстрадаси қироличаси ва примадоннаси, ҳурматли @yulduzibragimovnausmonova билан узоқ кутилган дуэт. Бундай ажойиб ижодкор шахс билан қўшиқ куйлаш мен учун шараф”, - дея ёзган Шабнам.\nҚўшиқ маромига етказиб куйлаган. Икки тилда ижро этилган тарона барчага бирдек манзур бўлди. Фойдаланувчилар ўзларининг ижобий изоҳларини ёзиб қолдиришмоқда.\n“Дуэтлигини билмаган одам қўшиқни икки тилда бир киши ижро этяпти деб ўйлайди, менимча. Негаки овозлари бир-бирларига росса ҳам мос тушган. Гап йўқ, зўр чиқибди. Омад ҳамдўстликка”, - дея ёзган мухлислардан бири.\nАввалроқ тожикистонлик хонанда Шабнами Сурайё Зоҳиршох Жўраев концертида иштирок этиб, у билан қўшиқ куйлаган эди.


Президент таътилдан қайтди. У Жиззахда | Qalampir.uz\nПрезидент таътилдан қайтди. У Жиззахда\nЖамият\t11 Январь 15:08 13397\nЎзбекистон Республикаси Президенти Шавкат Мирзиёев қисқа муддатли таътилдан қайтди. Давлат раҳбари бугун, 11 январь куни Жиззах вилоятига борган. Бу ҳақда Президент Матбуот хизмати хабар бермоқда.\nШавкат Мирзиёев дастлаб Марказий ҳарбий округнинг артиллерия бригадасини бориб кўрган\n“Асосий мақсадимиз – халқ билан армия бирдамлиги. Ҳарбий қисмлар эшиклари эл учун очиқ бўлиши керак. Миллий армиямизнинг нури, маънавияти ҳаммага етиб бориши зарур. Ёшларни бу ерга олиб келиб кўрсатиш, ўргатиш керак. Бу уларни ватанпарварлик руҳида тарбиялаш, мамлакатимиз тарихи ва қудрати ҳақида билимларини бойитишга хизмат қилади. Бундан ота-оналар ҳам хурсанд бўлади”, деди Президент.\nШавкат Мирзиёев ҳарбий қисмдаги тиббиёт пунктини кириб кўрди. Бу ерда ҳарбий хизматчилар ва уларнинг оила аъзоларига малакали хизмат кўрсатилмоқда. Президент ушбу пунктдаги ускуна ва кадрлар салоҳиятидан фойдаланиб, ҳарбий қисм яқинидаги Олмачи маҳалласи аҳолисини тиббий кўрикдан ўтказиш, халқ саломатлигини мустаҳкамлашга ҳисса қўшиш зарурлигини таъкидлади. Шунингдек, Мудофаа вазирлигининг захираси сифатида ҳар бири 500 ўринлик иккита мобил госпиталь ташкил этиш бўйича топшириқ берилди\n15 Июнь 21:44 39704\n16 Июнь 16:12 36171\n16 Июнь 01:05 26361\n16 Июнь 21:21 21658\n16 Июнь 22:32 20257


09 март 2021, Тошкент вақти: 11:53\nМуҳаммадбобур Хўжаев¸ ўзининг давлат ваколатидан шахсий манфаатлари учун фойдаланаëтган ҳокимият раҳбарлари нишонига айланганини айтмоқда.\n28 март куни Фуқаролик ишлари бўйича Мирзо Улуғбек туманлараро судида тошкентлик инвестор Муҳаммадбобур Хўжаев қурдирган яна иккита уй тақдири кўриб чиқилади – туман ҳокимлиги 600 одам яшаëтган иккита уч қаватли уйни ноқонуний қурилган деган иддао билан бузишни сўрамоқда.\nХўжаевнинг мазкур туманда қурдирган 3 қаватли уйларидан бири 2018 йилнинг 4 ноябрь куни Бош вазир Абдулла Арипов ва шаҳар ҳокими Жаҳонгир Ортиқхўжаевнинг оғзаки буйруғи билан бузиб ташланган эди.\nХўжаевнинг Озодликка айтишича¸ бу ноқонуний ҳатти-ҳаракат ҳақида матбуотга гапириб¸ ДХХга арз қилгани ортидан унинг Тошкент шаҳрида қурдирган яна беш объекти шаҳар ҳокимининг оғзаки топшириғи билан бузишга берилган.\n28 март кунги судгача бўлган жараëннинг маъмурий босим остида кечганини таъкидлаган девелопер¸ Тошкентдаги қурилиш бозорини монополиясига айлантирган пойтахт ҳокими Жаҳонгир Ортиқхўжаевни арзон уй қураëтгани учун ўзини бу бозордан сиқиб чиқараëтганликда айблади.\nОзодлик гаплашган Мирзо Улуғбек туман ҳокими бу иддаони рад қилишга уринди¸ Ортиқхўжаев матбуот хизмати эса¸ иш судда кўрилаëтгани боис¸ бу ҳақда изоҳ берилмаслигини билдирди.\nСудсиз бузишдан суд қарори билан бузишга ўтилди\n28 март куни Фуқаролик ишлари бўйича Мирзо Улуғбек туманлараро суди туман ҳокимлиги даъво аризасини кўриб чиқади.\nМирзо Улуғбек туман ҳокимлиги Риштон кўчасида қурилган 76- ва 97- уйларни “ўзбошимчалик билан қурилганлик”да айблаб¸ суддан уларни бузиш ҳақида ажрим чиқаришни сўраган.\nБу уйларни қурдирган хусусий инвестор Муҳаммадбобур Хўжаев эса¸ уйларнинг айнан Мирзо Улуғбек туман ҳокимлиги ва пойтахтдаги қурилиш учун масъул давлат тизимлари рухсати билан қурилганини айтади.\n- Бу уйларга 600 одам кўчиб кирган¸ ҳозир уларни кўчага ҳайдаб¸ уйларни бузишмоқчи. Бу уйлар шаҳарсозлик қоидаларига мос равишда қурилган. Ер¸ лойиҳалаштириш ва қурилиш билан боғлиқ ҳамма ҳужжатларим бор¸ ҳаммаси қонуний¸ ҳаммасига давлат идоралари қўл қўйган¸ тасдиқлаган. Лекин ҳеч ким бунга қарамаяпти. Мақсад¸ бу уйларни бузиш! Ҳокимият¸ прокуратура ва суд ана шу мақсад учун тил бириктириб бирга ишлаяпти¸ дейди Озодлик билан суҳбатда Муҳаммадбобур Хўжаев.\nБу ишни икки ойдан бери ўрганаëтган Гуманитар ҳуқуқий маркази раҳбари Шуҳрат Ғаниев¸ Муҳаммадбобур Хўжаев қурдирган 3 қаватли уйнинг ўтган йил ноябрида бузиб ташланиши билан бошланган қонунсизликнинг тўхтовсиз давом этаëтганини айтади.\n- Шахсан бош вазир Арипов ва Тошкент ҳокими Ортиқхўжаевнинг машина ичидан кўрсатиб¸ мана шу уй йўқотилсин¸ деган оғзаки фармонини бажаришда пулини бериб¸ бу уйга кириб яшаëтган одамларни судсиз ташқарига чиқараяпти булар. Бу бир. Иккинчиси¸ суд ва унгача бўлган процессларда Муҳаммадбобур ва унинг қурувчиларига ҳам прокуратура¸ ҳам суд тизими томонидан бевосита тазйиқ кўрсатилаяпти ва бу бизни хавотирга солаяпти¸ дейди ҳуқуқшунос Ғаниев.\nХўжаев қурдирган иморатлар нега буздирилмоқда? Ҳоким жавоби\nОзодлик бу савол билан Тошкент шаҳар Мирзо Улуғбек тумани ҳокими Шавкатбек Иргашевга мурожаат қилди.\n- Бизга ноқонуний ëки ўзини тартиб-қоидаси билан қурилмаган уйларни бузиш ҳақида ГлавАПУ(Тошкент архитектура ва қурилиш бош бошқармаси назарда тутилмоқда – таҳр.) ëки қурилиш бўлими текшириб¸ хулоса беради. Бизнинг туманда фақат Хўжаев қурдирган олтита уй эмас¸ балки жуда кўп бошқа уйлар ҳам бузишга берилган. Улар ичида хусусий хонадонлар ҳам¸ кўп қаватли уйлар ҳам бор¸ деди Иргашев.\nМирзо Улуғбек туман ҳокими Хўжаевнинг¸ “ҳамма ҳужжатларим ҳокимлик ва бошқа давлат идоралари томонидан қонуний расмийлаштирилган¸ ўзлари қуришга рухсат бериб¸ энди ўзлари ноқонуний қурилди¸ деб иддао қилаяпти”¸ деган эътирозига ҳам жавоб берди:\n- Ҳозирги тартиб-қоидага кўра¸ қурилишларни ҳокимият расмийлаштирмайди¸ бу Ягона дарча орқали ўтилади. Бу спорний масала бўлгани учун¸ фақат суд орқали ҳал қилинадиган бўлаяпти¸ деди Озодлик ҳоким Шавкатбек Иргашев.\nМуҳаммадбобур Хўжаев¸ уч қаватли янги уйининг 2018 йил ноябрида суд қарорисиз бузилишидан бошланиб¸ ўзи қурдирган барча объектларнинг ҳокимият томонидан бузишга берилганини махсус кампаниянинг бир қисми деб билишини айтади.\n- Тошкентда энг арзон ва сифатли уй-жойни мен қурдираяпман. Discover Invest, Murad Buildings уч хонали уйнинг фақат деворини 150 минг долларга таклиф қилаëтган бўлса¸ мен уч хонали уйни¸ ремонти билан¸ кўчиб яшашга таппа-тайëр қилиб¸ 30 минг долларга сотаяпман. Бу квартираларга харидор жуда кўп. Мен номларини айтган Тошкентдаги энг йирик девелоперлик ширкатлари¸ билишимча¸ шаҳар ҳокими Жаҳонгир Ортиқхжаевга қарашли¸ ëки у билан шерикликда ишлайди. Булар уй-жой бозорини монополия қилиб¸ менга ўхшаган рақобатчиларни сиқиб чиқаришаяпти. Бор гап шу¸ дейди Муҳаммадбобур Хўжаев.\nОзодлик Жаҳонгир Ортиқхўжаев шаънига билдирилган бу айбловга муносабат сўраб¸ Тошкент шаҳар ҳокимлиги матбуот хизмати билан боғланди.\n"Иш судда¸ ҳозир маълумот берсак¸ судга босим ўтказаётган ёки халақит қилаётган бўламиз"¸ деган ëзма жавоб келди матбуот хизматидан.\n28 март куни Мирзо Улуғбек туманлараро судида бошланган жараëн¸ Ўзбекистон адлия тизимининг ислоҳ бўлган-бўлмаганини кўрсатади¸ дейди Озодлик билан суҳбатда ҳуқуқшунос Шуҳрат Ғаниев:\n- Судлар ҳалиям тепадан¸ бу ишда¸ ҳоким Ортиқхўжаев берган оғзаки буйруққа муҳр босиб¸ юзлаб оилани кўчага ҳайдаш¸ сармоядорни синдириш ҳақида қарор чиқарса¸ бу жуда хавотирли воқеа бўлади. Мен эртага Брюсселда Ўзбекистондаги инсон ҳақлари ҳақида ЕИ расмийларига гапириб бераман. Шубҳасиз¸ ўзбекистонлик инвесторнинг тақдири хориждаги потенциал инвесторларга ҳам қизиқ ва мен бу маҳкамани¸ албатта¸ бу суҳбатларда кўтараман¸ дейди Ғаниев.\nМирзо Улуғбек туман ҳокими Шавкатбек Иргашев¸ суд ҳукмининг адолатли бўлишига шубҳаси йўқлигини айтади:\n- Ҳозир судлар мустақил ишлаяпти. Ҳокимлик берган анча-мунча даъво аризаларини қондирмасдан¸ одамларга компенсация тўлаш ва бошқа-бошқа қарорлар чиқаришаяпти. Хўжаев масаласида ҳам¸ адолатли ҳукм чиқади¸ албатта¸ деди Иргашев.\nМуҳаммадбобур Хўжаев¸ бу эҳтимолга кўп ҳам ишонмаслигини айта туриб Жаҳонгир Ортиқхўжаевни давлат берган ваколатидан фойдаланиб¸ ўз бизнес рақибини йўқ қилишга киришганликда айблайди.\n- Ҳокимлик¸ суд ва прокуратурадаги мулозимлар¸ Ортиқхўжаев ҳаммасига босим қилиб¸ бу ишларни ҳокимлик¸ яъни ўзи фойдасига ҳал қилишни буюрганини менга очиқ айтишди. Суднинг нима қарор чиқариши олдиндан аниқ. Чунки ҳозир Ортиқхўжаевнинг гапини икки қиладиган деярли топилмайди. Сабаби¸ президентга яқин ҳоким¸ дейди Хўжаев.


Аъзам Турғунов устидан навбатдаги суд\n26 июн 2022, Тошкент вақти: 04:50\n15 октябр куни Қорақалпоғистоннинг Амударё тумани судида ҳуқуқ фаоли ва мухолифатчи Аъзам Турғуновга очилган жиноий иш бўйича маҳкама жараёни якунланиб, суд ҳукмини ўқиш 17 октябрга белгиланди. Сал кам 100 кундан буён ҳибсда сақланаётган Аъзам Турғунов 20 миллион сўм пора талаб қилганликда гумон қилиниб, у Ўзбекистон Жиноят кодексининг 165 – моддаси яъни товламачилик банди бўйича айбланаяпти.\nЎзбекистон қонунларига кўра, Аъзам Турғуновга қўйилган айблов учун ўн йилдан ўн беш йилгача бўлган муддатга озодликдан маҳрум қилиш кўзда тутилади. Маҳкама жараёнида қатнашаётган давлат қораловчиси суд раисидан Аъзам Турғуновга нисбатан 13 йил озодликдан маҳрум қилиш жазоси берилишини сўради. Ҳуқуқ фаолининг адвокатлари эса Аъзам Турғуновнинг айби исботланмаганлигини айтиб, уни ҳибсдан озод қилишни сўрашди. Бу ҳақда Озодликка Аъзам Турғуновнинг адвокати Рустам Тўлаганов маълум қилди.\n“Биз суддан оқлаш ҳукмини сўрадик. Чунки у ерда 165 модданинг ҳеч қанақа талаблари йўқ. Бу ерда аниқ шантаж бўлаяпти. Бу фуқаровий ишдан келиб чиқаëтган иш. Агар терговчи бошида бу ишни яхшилаб текширганида, ўшанда ҳал бўлиб кетар эди. Қорақалпоғистон республикаси прокурори жиноий иш очиб, хатога йўл қўйган деб ҳисоблайман”.\nАъзам Турғунов қорақалпоғистонлик бир аёлнинг ҳуқуқларини ҳимоя қилаётган пайти, жавобгар томондан ишни тўхтатиш учун 20 миллион сўм миқдоридаги пора олишга ҳаракат қилган вақтида қўлга олинганлиги айтилади.\nТерговчи подполковник Карим Бердиев Аъзам Турғуновни уюшган жиноятчиликда айблайди.\n“165 модданинг 3 қисми а ва б бандлари билан унинг иши судга ўтказилди. У 20 миллион сўм миқдордаги пулда гумон қилинаяпти. Бу товламачилик ҳисобланади”.\nАъзам Турғуновнинг сафдошлари ва ҳамкасблари эса унинг сохта жиноятда айбланаётганини таъкидлашади. Маҳкама жараёнини бевосита кузатаётган мухолифат фаоли Дилором Исҳоқова ҳам худди шундай фикрда.\n“Инсон ҳуқуқларини ҳимоя қилган, сиëсатга аралашган ва мухолифат сафида бўлганларга уютириладиган одатдаги судлардан бири бу. Ўзбекистон судларидан одилликни ҳеч қачон кутмаганмиз. Лекин Аъзам акага нисбатан қўлланилган қийноқларга ҳуқуқий баҳо берилиши керак эди. Бошиданоқ буни нима била тугашини ҳамма билган. Аввал ҳукмни чиқариб қўйиб, кейин ўшанга мослаб судни олиб бориш жараëни бу”.\nАъзам Турғунов кейинги пайтларда Қорақалпоғистондаги бир қатор судларда жамоатчи ҳимоячи сифатида қатнашиб, ғолиб чиқаётганди. Айниқса, унинг Қорақалпоғистонда ҳуқуқ-тартибот органлари томонидан содир қилинаётган қонунбузилишлар ҳақида халқаро матбуот орқали кўплаб чиқишлар қилганлиги ҳукуматнинг ғазабини қўзғаган бўлиши мумкин, дейди Аъзам Турғуновнинг сафдоши Рустам Қорабоев.\n“Қорақалпоғистонда судни ҳам, прокуратурани ҳам Худо уриб кетган. У ерда ҳаммаси ўзбошимча. Мен Аъзам акага “Қўйинг, сиз буни қилманг. Бу ерда ҳаммаси ўзбошимча” деб айтган эдим. Прокуратура, милиция ва МХХ бу ерда халқни талаб ëтибди. Бизлар у ерда бош прокурорни, инсон ҳуқуқлари ҳимоячиси Ўтамуродовни ноқонуний санкция бериб қамаган Йўлдош Рўзимов деган прокурорни, департаментни устидан бориб иш қўзғатганимиздан кейин “Сен шундай қилдингми, биз ҳам қиламиз” деган мақсадда уюштиришган холос”.\nАъзам Турғуновнинг маҳкама жараёнини бевосита кузатаётган Ўзбекистон мустақил инсон ҳуқуқлари ташаббус гуруҳи раҳбари Суръат Икромов ҳам ҳуқуқ фаоли сохта жиноятда айбланаётганлигини айтади.\n“Аъзам Турғуновга нисбатан очилган жиноий иш тўла уюштирилган. Сабаби бу судда бир нечта жабрланганларни ва ноҳақ айбланганларни ҳимоя қилган. Шуларни кўпида Аъзам ака ютиб чиққан. Уларни қамалишини олдини олган. Бу милиция ходимларини жуда ноқулай вазиятга солиб қўйган. Шунинг учун унга пул ташлаб, “Мана порахўрлик қилган, товламачилик қилган” деган айбловларни илгари суришаяпти”.\nАъзам Турғунов жорий йилнинг 11 июл куни кечқурун Қорақалпоғистонда ҳибсга олинганди. Тергов жараёнида унга нисбатан қийноқ қўлланилгани ва унинг устидан қайноқ сув қуйилиши натижасида унинг баданининг кўп қисми куйганлиги маълум. Айни шу ҳолат юзасидан маҳкама раиси суд тиббий экспертизаси ўтказилишини тайинлади.\nЭкспертиза хулосаларига кўра, тергов пайти Аъзам Турғуновнинг устидан қўйилган қайноқ сув натижасида унинг соғлигига зиён етказилмаганлиги аниқланган.\nҲуқуқ фаолининг адвокатлари экспертиза хулосаларидан қониқмай, қўшимча текширув ўтказилишини талаб қилишди. Бироқ, ҳозирча бу талаб инобатга олинганича йўқ.\nАъзам Турғуновга нисбатан суд ҳукми ўқилиши эса 17 октябрга белгиланди.


Раддия: “Ўзбекистон Темир йўллари” АЖга оид мақола бўйича\nСуриштирув 389 06.09.2019 18:36:18\nЖорий йил 11 июл куни HUMAN.UZ ахборот портали орқали “Бош вазир тадбиркорлар учун қабулхона очиб, уларнинг ҳуқуқларини ҳимоя қилмоқчи. Унинг ўринбосари О.Раматовчи?..” номли мақола эълон қилинган эди.\nУшбу мақола тошкентлик тадбиркор, “MEGAPOLIS BIZNES SERVIS” МЧЖ раҳбари Р.Сафаровнинг Тошкент шаҳар ҳокимлиги ва “Ўзбекистон Темир йўллари” АЖ билан ер участкасига оид муаммолари ҳақида таҳририятга йўллаган мурожаатига асосан эълон қилинган эди.\n“Ўзбекистон Темир йўллари” АЖ ва HUMAN.UZ ахборот портали ўртасида олиб борилган музокараларда мақолада қайд этилган низо предмети юзасидан у эълон қилинган вақтда (шу жумладан айни вақтда) суд жараёнлари давом этаётганлиги аниқланган. Шунингдек, “Ўзбекистон Темир йўллари” АЖ томонидан тақдим этилган қўшимча маълумотлардан маълум бўлдики, мақолани тайёрлашда айрим ҳолатларга бир томонлама ва нохолис ёндошилиб, барвақт хулосага келинган.\nЮқоридагилардан келиб чиқиб, HUMAN.UZ ахборот портали “Ўзбекистон Темир йўллари” АЖнинг юқоридаги қайд этилган мақолада ҳақиқатга мос келмайдиган ҳамда ташкилотнинг шаъни ва қадр-қиммати ҳамда ишчанлик обрўсини таҳқирловчи маълумотлар мавжудлиги муносабати билан раддия бериш ҳақидаги талабини асосли деб ҳисоблайди ва мақолани сайт саҳифаларидан ўчиради. Мақолани тайёрлашда сусткашликка йўл қўйган таҳририят мухбирига нисбатан қонун ҳужжатларида белгиланган тартибда чоралар кўрилди.\nШу муносабат билан HUMAN.UZ ахборот порталида 2019 йил 11 июл куни эълон қилинган “Бош вазир тадбиркорлар учун қабулхона очиб, уларнинг ҳуқуқларини ҳимоя қилмоқчи. Унинг ўринбосари О.Раматовчи?..” номли мақолага раддия эълон қилинади, таҳририят “Ўзбекистон Темир йўллари” АЖ раҳбарияти ва Ўзбекистон Республикаси Бош вазирининг биринчи ўринбосари Ачилбой Жуманиёзович Раматовдан узр сўрайди.\nHUMAN.UZ ахборот портали таҳририяти


Туркий тилли давлатлар ҳамкорлик кенгаши Ўзбекистонни Озарбайжон билан яқинлаштира оладими - Anhor\nAnhor Все посты Туркий тилли давлатлар ҳамкорлик кенгаши Ўзбекистонни Озарбайжон билан яқинлаштира оладими\nТуркий тилли давлатлар ҳамкорлик кенгаши Ўзбекистонни Озарбайжон билан яқинлаштира оладими\n15 октябрь куни Озарбайжон пойтахтида Туркий тилли давлатлар ҳамкорлик кенгашининг саммити очилди. Ўзбекистоннинг саммитда Кенгашнинг тўлақонли аъзоси сифатида қатнашиши бу сафарги саммитнинг муҳим воқеаларидан бирига айланди. Бундан ташқари, Президент Шавкат Мирзиёев ва Илҳом Алиевнинг илк учрашуви Ўзбекистон-Озарбайжон ҳамкорлигини ривожлантириш борасида муҳим учрашувга айланишни ваъда қилмоқда.\nТошкент ва Боку ўртасидаги дўстона муносабатлар нега секин ривожланаётгани, мамлакатлар ўртасидаги товар айланмасини қандай ошириш мумкинлиги ва президентлар учрашувидан кейин нималар ўзгариши ҳақида Anhor.uz мухбирига озарбайжонлик сиёсатшунос, “Жанубий Кавказ” сиёсатшунослар клубининг раҳбари Илгар Велизаде гапириб берди.\n«Бу икки давлат раҳбарининг биринчи расмий учрашуви. Ҳолбуки 2017 йилда, Шавкат Мирзиёев ҳокимият тепасига келганидан кейин икки ойдан сўнг ОАВда Ўзбекистон ва Озарбайжон президентларининг тез орада режалаштирилган учрашуви ҳақида хабар берилган бўлса-да, бу амалга ошмаган эди. Эҳтимол, Шавкат Мирзиёевнинг ташқи сиёсий шериклар билан янги форматдаги муносабатларни йўлга қўйиш масаласи ўрин олган тиғиз жадвали туфайли Бокуга ташриф кўп марта кейинга сурилгандир. Шунга қарамасдан, ўзаро манфаатли ҳамкорликни кенгайтиришдан икки томонлама манфаат ўтган давр ичида сақланиб турди. Мисол сифатида Ўзбекистон бош вазири Абдулла Арипов иштирок этган Боку-Тбилиси-Карс темир йўл линиясининг очилиш маросимини эслашнинг ўзи етарли. Бу Ўзбекистоннинг биздан, шерик сифатида манфаатдор эканлигидан далолат беради», – дейди Илгар Велизаде.\nУчрашув давомида Илҳом Алиев Шавкат Мирзиёевни Ўзбекистоннинг Туркий тиллар кенгашига аъзоси бўлганлиги билан табриклади, бунда Озарбайжон раҳбари бу воқеа икки томонлама муносабатларни ва савдо-иқтисодий ва маданий-гуманитар соҳалардаги ўзаро минтақавий алоқаларни янада чуқурлаштиришга шубҳасиз янги туртки бўлишини қайд этди. Президентлар ўзаро манфаатли ҳамкорликни кенгайтиришнинг долзарб масалаларини кўриб чиқишди ва истиқболда турган биринчи навбатдаги вазифаларни белгилаб олишди. Шунингдек, Илҳом Алиевнинг Ўзбекистонга ташрифининг эҳтимолий доираси ҳам белгиланди, дея қайд этади Илгар Велизаде.\nСиёсатшунос савдо-иқтисодий алоқаларга тўхталар экан, иккала мамлакат ҳам ҳамкорликнинг сиқиқ форматидан норози эканини таъкидлади.\n«Узоқ йиллардан буён мамлакатларимиз ўртасидаги товар айланмаси анча паст даражада. Албатта, охирги пайтларда фоиз нисбатида ижобий динамика кузатилмоқда, лекин умумий рақамлар ҳамон унчалик катта эмас. Хусусан, Озарбайжон Давлат божхона қўмитасининг маълумотларига кўра, 2018 йилда мамлакатлар ўртасидаги товар айланмаси 43,948 млн долларни ташкил қилган. Унинг 9,351 млн доллари Озарбайжон экспортига, 34,697 млн доллари эса импортига тўғри келади. Бу жуда кичкина сумма, чунки икки давлатнинг салоҳияти жуда катта. Бундан ташқари, товар айланмасининг тузилмаси ҳам жуда суст. Унда асосан қишлоқ хўжалик маҳсулотлари ва қайта ишланган маҳсулотлар тақдим этилган. Ҳукуматлараро комиссиялар доирасида устувор йўналишларни янгидан тузиш зарурати яққол кўзга ташланмоқда», – дейди эксперт.\nШунингдек Илгар Велизаде нефть-газ соҳаси истиқболли йўналишлардан бири эканини ҳам қайд этди. Бугунги кунда ҳамкорликда лойиҳалар ишлаб чиқилган, тез орада уларни амалга ошириш ишларининг бошланиши кутилмоқда.\nЭслатиб ўтамиз, 15 октябрь куни, ЎзР энергетика вазирининг биринчи ўринбосари Жўрабек Мирзамаҳмудов ва “Ўзбекнефтгаз” АЖ бошқаруви раиси Баҳодир Сиддиқов Озарбайжоннинг «SOCAR» компанияси президенти Ровнаг Абдуллаев билан нефть-газ ва кимё соҳаларидаги ҳамкорлик истиқболларини муҳокама қилишди ва ҳамкорликдаги лойиҳаларни амалга оширишни тезлаштириш механизмларини ишлаб чиқишди. Хусусан, Ўзбекистон Республикасининг инвестицион блокларида геология-разведка ишларини ўтказиш лойиҳалари ва Қашқадарё вилоятидаги конларда қазиб чиқариш ҳажмларини ошириш бўйича йўл хариталари имзоланди. Улар келишувларни амалда рўёбга чиқариш ишларига тезроқ ўтишни кўзда тутади.\nБундан ташқари, экспертнинг сўзларига кўра, Ўзбекистон Озарбайжоннинг логистика компаниялари учун катта қизиқиш туғдириши мумкин. Бугунги кунда минтақада янги йўналишлар шакллантирилмоқда ва Ўзбекистон трансзит хабига айланиши мумкин.\n«Сўнгги пайтларда Озарбайжонда Афғонистон билан етарлича барқарор алоқалар фаоллашди. Бунинг устига Боку Лапис-Лазули йўналишини ривожлантиришда муҳим роль ўйнайди (2017 йил ноябрь ойида Афғонистон, Туркманистон, Озарбайжон, Грузия ва Туркия ушбу мамлакатларни бирлаштирувчи Лапис-Лазули транспорт коридорини яратиш ҳақидаги келишувни имзолаганди. Ҳозирнинг ўзидаёқ миллий темир йўл ва автомобил магистраллари унинг катта қисмини ташкил қилмоқда. Келишув транзит логистикасини енгиллаштиришга ва божхона прцедураларини соддалаштиришга қаратилган – таҳ.). Ўзбекистон логистика компаниялари ҳам ушбу лойиҳада, масалан, Озарбайжоннинг йўл бошловчиси сифатида қатнашиши мумкин бўларди. Ахир ўзбек транспорт компаниялари бу ҳудудни яхшироқ билади ва афғон бозори билан ўзаро муносабатларда катта тажрибага эга», – дейди у.\nБундан ташқари,озарбайжонлик инвесторлар Ўзбекистоннинг сайёҳлик бозорига, республиканинг табиий ва меҳнат ресурсларига қизиқиш билдирмоқда. “Яъни бўлғуси лойиҳалар учун йўналишлар жуда кўп, асосийси, икки мамлакат ҳукуматлари яқин ва узоқ муддатли иқтисодий ҳамкорликни сақлаб қолишидир. Ҳар қандай ҳолатда ҳам, йўлни юрган енгади. Ҳозирча биз йўлнинг энг бошида турибмиз, ҳолбуки мустақилликка эришган кунимиздан бери анча вақт ўтиб кетди. Ўзаро алоқаларимизнинг мустаҳкамланиши буёғига қандай боришимизга боғлиқ”, – дея хулоса қилди Илгар Велизаде.\nМарғилондаги савдо марказида қотиллик содир этилди


Мазлума келиннинг қарғиши… (яхшилик ҳам ёмонлик ҳам жазосиз қолмайди) — Фойдали мақолалар — Maslahatim.uz\n05/08/2016 Maslahatim.UZ 0 Комментариев дуо, дуобат, мазлума\nЙўлда кетаётиб машиналар тирбандлигидан анча тўхтаб қолдик. Йўл четида бир аёлни ғалати ҳатти-ҳаракатлари эътиборимни тортди. Бечорагина ақли заиф экан деб ачиндим. Кимгадир жуда ўхшатдим, аммо эслолмадим. Куни билан иш билан банд бўлиб ора-орада лоп этиб ҳалиги аёл ҳаёлимга келади, кимгадир ўхшаркан деб ўша «ким»ни эслашга ҳаракат қиламан. Ваниҳоят, эсладим.\n10-синфда ўқирдим, акамни ўртоғини акаси уйланди. Келин жуда чиройли эди. Ҳайит дастурхонига келинни қўлидан чой ичишга чиққан биз қизлар келинни чиройи-ю, хушмуомаласига маҳлиё бўлиб анчагача гапириб юрдик. Кейин ўзим ҳам турмушга чиқиб кетдим. Бир кун уйга келганимда бувим ва онамни суҳбатларини эшитиб қолдим. Бечора бу келинга эри ва қайнонаси жуда катта зулм қилишибди. Келинни бегона билан тутиб олганликда айблашибди. Икки қиз ва хали ёшига тўлмаган ўғилчасини » бола тарбиясига нолойиқ» деб хужжат тўғирлаб онасига бермай олиб қолишибди. Бечора келин Худони зорини қилди: «эшигингизда чўри бўлиб хизматингизни қилай, болаларимдан айирманг», деб роса йиғлади. Бағритош эр ва қайнона эримади. Фарзандлари қатнайдиган боғча панжарасига осилиб, уларни дийдорини кўриш учун ҳар куни қатнади. Ахийри эси оғиб қолди. Эрини қарғади:» Илоё косанг оқармасин». Қайнонасини қарғади:» Келинмас қиз бўлай дегандим, билмади, илоё кўр бўлсин»…\nМаъсума аёлига туҳмат қилиб эр ҳам рўшнолик кўрмади, бошқа аёлга уйланди, аммо фарзанд кўрмади, гуриллаб турган тижорати касодга учради, ичкиликка берилди. Аввалгидай тўкинлик йўқлигига хотини ҳам ташлаб кетди. Қарғишга учраган қайнонанинг кўзи ожиз бўлиб қолди…\n«Ёмон отлиқ» хотинидан қолган фарзандлар улғайиб отаси ва бувисининг қилмишига қарамай уларни хизматида. Билган одамга энг катта жазо шу эмасми?\n(c) Умму Зайнаб\nИлм ўрганиш учун 34 та фойдали бепул сайтлар\nГўзал насиҳат…. →


ЎзА - “Ўзбекнефтгаз” АҚШ компанияси билан муҳим келишувга эришди\n06.08.2018 12:12 Чоп этиш версияси\n“Ўзбекнефтгаз” акциядорлик жамияти АҚШнинг “Honeywell UOP” компанияси билан МТО ва Separex технологияларини қўллаш бўйича келишувга эришди.\nАлбатта, акциядорлик жамиятининг “Honeywell UOP” компанияси билан бундай ҳамкорлиги давлатимиз раҳбари Шавкат Мирзиёевнинг май ойида АҚШга қилган расмий ташрифи доирасида қўшма лойиҳаларни амалга ошириш бўйича АҚШнинг қатор компаниялари билан эришилган келишувларга боғлиқдир.\n“Ўзбекнефтгаз” акциядорлик жамиятининг ахборот хизмати маълум қилишича, томонларнинг келишувига асосан 3,2 миллиард АҚШ доллари қийматига эга лойиҳани амалга ошириш бўйича масалани ўрганиш кўзда тутилган. МТО (метанолдан олефинга) технологиясини қўллаш орқали табиий газдан метанолни, метанолдан олефинни ҳамда олефиндан бошқа маҳсулот олиш бўйича ишлаб чиқариш комплексидир. Лойиҳанинг дастлабки техник-иқтисодий асосини ишлаб чиқиш ва тасдиқлаш натижаларига кўра, МТО технологияси лицензия эгаси бўлмиш “Honeywell UOP” компанияси билан кейинги ҳамкорлик шакллари муҳокама қилинади.\nSeparex мембранавий тизимлар табиий газ таркибидан сув ва кислотали газни чиқариб ташлаш учун ишлатилади. Тизимлар бурма қилиб ўрнатилган мембранали элементларга эга блокли асосда етказилади. Компания мутахассисларининг таъкидлашича, Separex мембранавий тизимларнинг эритувчи моддаларда ишлайдиган оддий процессорлардан фарқ қилувчи афзалликлари шундаки, қайта ишланаётган табиий газ сифати анча юқори ҳамда капитал ва эксплуатацион харажатлар анча паст.\nУшбу фикрлардан келиб чиқиб айтиш мумкинки, “Honeywell UOP” компаниясининг “Separex” технологияси “Ўзбекнефтгаз” акциядорлик жамиятининг газни қайта ишлаш корхоналари учун жуда муҳимдир.\nЎзаро англашув меморандумига мувофиқ, “Honeywell UOP” компанияси “Separex” газ ажратувчи блокнинг тажриба-саноат синовини “Ўзбекнефтгаз” акциядорлик жамияти корхоналаридан бирида ўтказади. Олинган натижа асосида ушбу технологияни мамлакатимиздаги бошқа газни қайта ишлаш корхоналарида жорий этиш масаласи кўриб чиқилади.


Мексика ва Марказий Америкада Яҳованинг Шоҳидлари таржима қилишаётган тиллар\nТИЛИДА ЎҚИШ албан амхар антанкарана арабча арман африкаанс баск бислама бошқирд валенсий валлий везу венгер галисий грек грузин дат зулу илоки инглиз индонез исланд испан итальян кабил каннада каонде каталан киньяруанда кирунди кисонге конго корейс коса крио литва луо майя малагаси малаялам мегрел науатль (Хуастека) науйтль (марказий) немис нидерланд норвег озарбайжон озарбайжон (кирилл ёзувида) оромо отоми (Мескиталь водийси) панжоб поляк португал португал (Португалия) раротонга румин рус самоа сапотек (истмус) сепеди серб серб (лотин ёзувида) сесото (Лесото) сингал словак словен суахили таити тараскан телугу тиграй тлапанек тожик тонга тотонак тохолабал тсвана тсонга турк украин умбунду урду фанти фин форс француз хауса хилигайнон хитой (путунхуа, анъанавий) хитой (путунхуа, соддалаштирилган) хорват цельталь цоцил чех чичева чичемба швед эве эстон япон ўзбекча қирғиз\nМексика ва Марказий Америкадаги бешта мамлакатда яшайдиган деярли 290 таржимон Муқаддас Китобга асосланган адабиётларни 60 дан зиёд тилларга ўгиришади. Нега улар бу борада ҳаракат қилишяпти? Сабаби, одамлар Муқаддас Китоб асосидаги адабиётларни ўз тилида олишганда, уларни осонликча тушунишади. Бу эса, уларнинг қалбига кўпроқ таъсир қилади (1 Коринфликларга 14:9).\nТаржима сифатини ошириш ниятида, Яҳова Шоҳидларининг Мехикодаги филиалида хизмат қилган айрим таржимонлар уларнинг она тилида гапирадиган ҳудудлардаги офисларга кўчирилишган. Бу қандай фойда келтирган? Таржимонлар она тили соҳиблари билан кўпроқ мулоқот қилишгани учун, маъносини дарров илғаб олиш мумкин бўлган адабиётларни чиқаришга анча осонроқ бўлган.\nҚизиқ, таржимонларнинг ўзлари нимани ҳис қилишяпти? Геррер науатль тилига таржима қиладиган Федерико шундай деб айтди: «Мехикода ўн йилча яшаган бўлсам, она тилимда гапирадиган фақатгина битта оилани топдим. Аммо ҳозир, таржимонлар офисининг ёнидаги шаҳарларда, деярли ҳар бир киши бу тилда гапиради!»\nМексикадаги Чиуауа штатидаги офисда қуйи немис тилига таржима қиладиган Карин қуйидагича бўлишди: «Меннонитлар орасида яшаш, улар сўзлашадиган замонавий тилига мослашишимга кўмаклашади. Биз кичик шаҳарда яшаб, меҳнат қиламиз ва деразадан қараганда, бу ерда бажараётган ишимиз фойда келтираётган одамларни кўраман».\nНэифи Мексикадаги Мерида шаҳридаги таржимонлар офисида истиқомат қилади. У шундай деди: «Майя тилида Муқаддас Китоб тадқиқини ўтказаётганимизда, бу тил эгалари қайси ибораларни тушунишга қийналаётганини кўра оламиз. Шунинг учун, таржима пайтида ушбу ибораларни анча табиий қилиб етказишга интиламиз».\nЎгирилган маълумотни олган одамлар қандай фойда кўришяпти? Мана бир мисол. Тахминан 40 йил давомида она тили тлапанек бўлган Елена Яҳова Шоҳидларининг жамоатларига доим келади. Аммо авваллари учрашувларда у ҳеч нарсани тушунмасди, сабаби улар испан тилида ўтказиларди. У шундай деб айтди: «Учрашувларда бўлишни хоҳлардим, холос». Бироқ Елена Муқаддас Китобни тлапанек тилидаги рисолалар ёрдамида тадқиқ қила бошлаганидан сўнг, Худога бўлган севгиси ошди ва ўзини Унга бағишлаб, бунинг рамзи сифатида 2013 йили сувга чўмди. Елена: «Муқаддас Китобни тушунганим учун Яҳовага мингдан-минг раҳматлар!» — деди.


ОИЛАВИЙ ҚАДРИЯТЛАР – ЖАМИЯТ МУСТАҲКАМЛИГИ АСОСИ » MUZAFFAR.UZ\nСоғлом оила – мустаҳкам жамият, мустаҳкам жамият – барқарор мамлакатдир. Ҳар бир оиланинг тинч-осойишталиги, ҳамжиҳатлиги – юрт тинчлиги ва тараққиётини белгиловчи омилдир. Оила мустаҳкам бўлмаса, жамият ҳам мустаҳкам бўлмайди. Шу боисдан, мамлакатимизда оилалар мустаҳкамлигига жамият барқарорлигининг муҳим шарти деб қаралади.\nОиланинг жамиятда тутган ўрни беқиёс ва ҳеч нарсага алмашилмайди. Унинг таърифи ҳам мураккаб, мазмун-моҳияти эса ниҳоятда теран, сурати ранг-баранг ва бир-бирига асло ўхшамайди. Ҳаёт гашти эса турмуш тотувлигидадир. Аммо, турмуш тотувлиги ўз-ўзидан юзага келмаслигини унутмаслик лозим.\nОила мустаҳкам, тинч ва ҳалол бўлса, жамият ҳам мустаҳкам ва фаровон бўлади. Оиланинг маънавий-ахлоқий қиёфаси асрлар давомида аждодларимизнинг билим ва тажрибалари, маданий қадриятлари асосида, шунингдек, замондошларимизнинг эришган ва эришаётган ютуқлари негизида барпо бўлиб, такомиллашиб бормоқда.\nДоно халқимизда “Оилалари мустаҳкам бўлган, равнақ топган мамлакат – қудратли ва фаровон бўлади”, - деган ҳикмат бор. Ўзбек оилалари ўзининг болажонлиги, ота-она ва фарзандлар ўртасидаги муносабатларнинг самимийлиги, ор-номуснинг кучлилиги, ёшларга иззат, кексаларга ҳурмати билан алоҳида ажралиб турадиган фазилатларига эга. Шарқда ота - оиланинг бошлиғи, таъминотчиси ва посбони бўлса, она уни кўрки, орасталиги ва файзидир. Фарзандлар оила гулшанининг гулғунчалари ҳисобланади.\nОилада фарзандларни тарбиялаш, уларни умуминсоний, маънавий қадриятлар ва анъаналардан баҳраманд қилиш, билим даражаларини ошириш учун мамлакатимизда барча имкониятлар мавжуд. Фарзанд оила муҳитида катта бўлар экан, унинг барча хулқ-атворида атроф-муҳит ва оилага бўлган муносабат, келажакда ўзининг оила қуриши, фарзандлар тарбиялаши ҳақидаги фикрлари ҳам шаклланиб боради.\nОила – ҳар биримизнинг ички имкониятларимизни тўла номоён этувчи гўшадир. Инсоннинг маънавияти ҳам, буюк тажрибалари ҳам аслида оилада қарор топади ва ижтимоий аҳамият касб этади. Маънавият маърифат билан узвий боғлиқ бўлиб, унга мутассил ўқиш, ўрганиш, тажриба орттириш орқалигина эришилади. Маънавият инсоннинг ўзлигини, руҳий оламини акс эттиради. Шунингдек, яхшиликни ёмонликдан, адолатни разилликдан, оқилликни жоҳилликдан фарқлашда муҳим аҳамият касб этади.\nШарқнинг таниқли файласуфларидан бўлмиш шоир Мирзо Абулқолир Бедил таъкидлаганидек, “Аввал ғиштни қийшиқ қўяркан меъмор, юлдузга етса ҳам қийшиқдир девор”. Дарҳақиқат, инсоннинг маънавий қиёфасини ҳам улкан бинога қиёс қилиш мумкин. Агар одамга ёшликдан тўғри тарбия берилмас экан, катта бўлгач, уни тўри йўлга солишнинг имконияти бўлмайди. Шу боис, мамлакатимизда ижтимоий-иқтисодий тараққиётни таъминлаш билан биргаликда, юксак маънавиятли баркамол авлод тарбиясига алоҳида эътибор қаратилмоқда. Маънавият – барча тарбияларнинг мустаҳкам илдизи деб бежизга айтилмаган. Одоб-ахлоқ ва тарбия асли маънавиятдан бошланади. Маънавият инсонни ички олами, қалби ва онги билан боғлиқ бўлиб, унинг бутун вужуди, фаолияти, хатти-ҳаракатларини белгиловчи фалсафий, ҳуқуқий, илмий, бадиий, диний ва шу каби тасаввурлари мажмуидир. Ота-боболармиз фарзанд ўстирар эканлар, уларнинг хулқ-атворига, гап-сўзларига, кишилар олдида ўзини қандай тутиб, нималар ҳақида фикрлашиб, ўз мақсадларини бошқаларга қандай тушунтиришларига катта аҳамият беришган. Улар фарзандларининг қўрслик қилиши, катталар суҳбатига аралашиши, ножўя ишларига зинҳор йўл қўймаганлар.\nЮқорида маънавият барча тарбияларнинг мустаҳкам илдизи эканлигини таъкидладик. Бунинг сабаби у таълим ва тарбия жараёнларини ҳам ўз ичига олади. Тарбия билан таълим ўзаро узвий боғлиқ бўлиб, таълим олишнинг вақти турлича бўлиши мумкин, бироқ тарбия бериш ёшликдан бошланиши шарт.\nАрабларда шундай мақол бор: العلم في الصغر كا النقش في الحجر (ўқилиши: Ал илму фиссиғари, каннақши фил хажари).\nМаъноси: Ёшликда олган илм- худди тошга ўйилган нақшдек.\nШундай экан, ёшликдан олган илм ва тарбия инсон ҳаётида йиллар давомида шаклланиб, ривожланиб сайқалланиб боради.\nОила мустаҳкам бўлиши ҳамда жамият ривожига ўз ҳиссасини қўшиши учун, аввало, ота-оналар фарзанд тарбиясига ва янги оила қураётган ёшларни ўз тенгларини топишга масъулият билан ёндашишса, ота-оналарнинг ўзлари бу ишларда намуна бўлишса бизлар орзу қилган жамият барпо қилинади.\nХулоса қилиб айтганда, қуш уясида кўрганини қилади. “Оила –муқаддас қўрғон” дейди халқимиз. Ўзаро розилик ва ишонч асосида қурилган оилалар ҳозирги вазиятда бир-бирларига бўлган ўзаро ҳурмат, бир-бирини тушуниш ва фарзандлари олдида ота-оналик ҳурматларини йўқотмасликларини истаб қолар эдик. Шундай экан, барчамиз оиламизни асраб авайлайлик. Зеро, Оила – муқаддас, унда келажак авлод тарбия топишини унутмайлик!\nШакирова Шохида Юсуповна\nPhD Фалсафа доктори\n“Оила” илмий-амалий тадқиқот\nмаркази бош мутахассиси.\nМақола муаллифи: Шоҳида Шакирова\nЧоп этилган: 11-03-2020, 19:31\nЧоп этилган: 15-04-2020, 16:45


Дилмурод Жумабоев: Президентлик осон, Юртбоши бўлиш қийин… | ДУНЁ ЎЗБЕКЛАРИ | Mobile Version\nДилмурод Жумабоев: Президентлик осон, Юртбоши бўлиш қийин…\n09/14/2015 Ismat Khushev Бош мақола\nПрезидентлик осон, Юртбоши бўлиш қийин…\n(Муҳаммад Солиҳ вакили Муҳиддин Мирзога жавоб)\nОчиғи, Муҳаммад Солиҳнинг интервьюсига фикр билдириб, тўғри қилганимни англаб етдим. Сабаби, сиёсат майдонида ҳеч қандай ўринга эга бўлмаган мендай оддий бир фуқаронинг “сафсата”сига, “ўзи учун йироқ бўлган, ихтисослашган соҳалар борасида билдирган фикрлари”га қарши ўлароқ, мендан ҳам “ихтисослашган соҳалардан йироқ бўлган” шахс билдирган янада сафсатароқ муносабатни, фикрларни кўриб, ишонч ҳосил қилдим, нега мен ўз Ватанимда ўтириб, бахтли ҳаёт ичида, жамият ривожи учун баҳоли-қудрат меҳнат қилаётганимни-ю, булар хорижга бориб олиб, юртимиз номига лой чаплашдан нарига ўтмаётганини. Фарқ шу: булар туғилишдан тақдиридан норози инсонлар. Улар олтин бешикда ётмаганидан норози, туваги олтиндан бўлмаганлигига норози, Сороснинг ўғли бўлиб туғилмаганидан норози, ҳатто ота-онаси қўйган исмдан норози. Шунинг учун бари тахаллус билан юради. Исми Ислом, оила исми Карим бўлмаганидан норози булар. Тақдирни инкор қилиб, ўзига белгиланган ҳаёт бурчагини тан олмасдан келаётганлар булар.\nИсмат Хушевнинг “ОзодНазар”га берган интервьюсида эътибор тортувчи бир хусус ҳақида тўхталсам. “Дунё ўзбеклари” муҳаррири “Ислом Каримов мухолифатнинг айтганини, ёзганини ўқимайди, эшитмайди, сабаби Юртбошимиз уларни жиддий қабул қилмайди”, деган фикрни ифодалаганди. Ҳақ гап, саҳнага чиқиб, ўзини Ислом Каримовга мухолиф сифатида эълон қилган, ўз тўдасини “Ўзбекистон халқ ҳаракати” деб номлаганларни (аъзолари сонини бармоқ билан санаса бўладиган гуруҳ Ўзбекистон халқи номини ўзига ёпиштиргани ўзи жумбоқ!) мухолифат деб аташ учун ҳам тўртта гувоҳ керак бўлади. “Фикр эркинлиги тарафдорлари”нинг фикрини жиддийга олиб, мулоҳаза билдирибмиз-у, ёзганимиз сафсата деб топилибди. Яна, ким муносабат билдиряпти, жаноб ИКС, “Муҳиддин Мирзо”. Барака топгур, мен расмим билан, паспортимда ёзилган исми шарифим билан ўртага чиқиб, фикр билдиряпман, тўғри ва ёки нотўғри, ўз фуқаролик позициямни. Эркак бўл, чиқ очиқ-ойдин, исминг билан, нима қиласан, тахаллусга таяниб. Лекин, мирзолигингни англадик, айтилганни ёзибсан, нуқта-вергулигача.\nЭнди ёзилганларга келсак. Берилган муносабатни ўқиб, ёзган мақоламда бир хато қилганимни англадим, тўғрилаб қўйишни истардим. “Сиёсатчинг шоир бўлса” шаклида кетибди, мен “Шоиринг сиёсатчи бўлса” десам, тўғрироқ бўларкан. Муҳиддин Мирзо тўғри айтибди, кўп сиёсатчилар шеър ёзган. Лекин, шоирлар сиёсат билан шуғулланмаган. Ҳар ким қўлидан келадиган ишини қилса, яхши бўларди. Чунки шоирнинг ҳатти-ҳаракатида -ҳис ва ҳаяжон, давлат раҳбарининг фаолиятида эса – ақл ва заковот устувор бўлади. Ҳиссиёт ақлдан устун келган жойда, хатолар тузатилмас бўлади.\n“Мухолифатчилар”, яна эски тос, эски ҳаммом усулида, Юртбошимиз Ислом Каримовнинг номини ёмонотлиқ қилиш учун ҳаракат қилибсиз, уринибсиз. Келинг, Сизга эмас, Ислом Каримов фаолиятига баҳо бериш. Ўзбекистонда яшаб, ўз турмушидан мамнун миллионлаб инсоннинг чин кўнгилдан, кўнгил рози билан яқинда бўлиб ўтган сайловларда берган овози ҳақиқий баҳо ҳисобланади. Қонун нима? Қонун бу – миллатнинг, давлатнинг манфаатларига хизмат қилувчи нормалардир. Ҳар қандай қонун, ҳаттоки Конституция ҳам, давлат ва миллат манфаатлари учун ўзгаради, ўзгартирилади. Сиз айтган “Халқаро қонунчилик” деган тамға билан, баъзи маълум кучлар дунёда сиёсат юритишга уринадилар, ўз манфаатлари таъминланишига интиладилар. “Араб баҳор”ларини қаранг, Қаддофи, Саддам Ҳусайн, Ҳусни Муборак каби ўз халқининг, давлатининг ривожи учун жон куйдирганлар, демократик тамойилларни ўз жамиятлари талаблари доирасида жорий этганларни айнан ўша “халқаро қонунчилик” талабларига зид ҳокимият сифатида ағдаришни амалга оширган “дунё устунлари” негадир, қўшни араб давлатларида ҳали абсолют монархия ҳукм сураётганини кўришмади ҳам. Сабаби очиқ-равшан: уларнинг манфаатларига мос иш юритсин-у, ҳоҳласа ибтидоий жамоа қабилабошиси шаклида давлат бошқарсин. Шунинг учун тинч қўяйлик, бу “халқаро ҳуқуқ”ни!\nМен қаламга олган фикрларга баъзи Муҳаммад Солиҳ тарафдорлари шарҳ ёзишибди. Кулгим қистади ўқиб, тўғриси. Бириси ёзяпти: “озодлик ва эркинлик қўша қўша машиналар ва бойликдан устун туради”. Ўзи тушунмайди балки, нима демоқчилигини. Озодлик ва эркинлик, ажойиб сўзлар. Лекин, кимдан, нимадан озод бўлмоқчисан, эй ғофил! Мавжуд ҳукумат сенинг озодлигинг ва эркинлигингни буздими? Нима, намоз ўқиёлмаяпсанми, ёки пул ишлашингга тўсқинлик бўляптими? Ёки, ота-онангнинг дуосини олишингга йўл тополмаяпсанми? Аслида биламиз, сенинг ғаламислик, хоинлик “эркинлигинг” бузиляпти. Лекин, энди бунисига чидайсан, бунақа “эркинлик”ни тушингда ҳам кўрмайсан, токи мен ва мен каби фикрлайдиган миллионлаб инсон яшар экан Ўзбекистонда!\n“Ислом Каримовни куч ишлатиш йўли билан ҳокимиятдан ағдарилиши демократия меъёрларини бузмайди.” деган бу индивидга қарата, “Сен кимсан-у, демократия тамойилларини белгилаш сенинг зиммангга тушди” десам, кўпчилик бермоқчи бўлган фикрни ифодалаган бўлардим. Маълумот учун, инқилоблар ҳар замон ташқи куч, ташқи куч бўлганда ҳам, ўз манфаатларини очиқ баён қилишдан қўрқмайдиган, инқилоб объекти бўлган давлатда-жамиятда ўз таъсирини ўрнатмоқчи бўлган ғаразли кучларнинг ёрдамида амалга ошган, ошяпти ва ошади. Бу – юмуқ кўз билан ҳам кўриш мумкин бўлган ҳақиқатдир. Ўтмишни ковлаш шарт эмас, юқорида айтганимиз, “араб баҳор“лари-ю, собиқ иттифоқ ҳудудидаги “рангли” инқилоблар бунинг яққол исботидир. “Дунё ўзбеклари”да Юсуф Жуманинг Саакашвили каби раҳбар келишини хоҳлаётганини ўқиб, шукр қилдим, бунақа ниятли инсонларни санасам, бармоқларим ортиб қолишига ишонганимдан. Мустақил бир юртнинг президенти президентлиги учун Сорос фондидан маош олиши ушбу юртнинг нақадар аянчи ҳолатга тушганидан далолатдир. Минг шукрки, грузин халқи буни тез тушуниб етди. аммо, Саакашвилидек “лотерея ютуғи” украин халқининг чекига тушди. Бекорга ушбу мақолани ПРЕЗИДЕНТЛИК ОСОН, ЮРТБОШИ БЎЛИШ ҚИЙИН…” деб номламадим. Маълум бир даврда навбатдаги президент бўлиб, жамиятда қандайдир ўзгариш қилишга эришиш ёки эришмаслик ҳар бир президентга насиб этган ва насиб этади. Аммо, янги жамият қурилишини таъминлаш, халқни у муносиб бўлган мавқега олиб чиқиш, барча ички ва ташқи хуружларга, тўсиқларга қарамай, давлатни давлат, миллатни миллат бўлишига эришиш, ишонган марксизм-ленинизм ғоялари бекор эканлигини англаб, мафкуравий бўшлиқ ичига тушган инсонларни миллий ғоя атрофида жипслаштириб, ягона мақсад – келажаги буюк Ўзбекистонни қуриш йўлида бирлаштириш фақат бир инсон – Юртбошимиз томонидан амалга оширилди. Буни билмаган нодон, кўрмаган басир, тан олмаган душмандир!\nЎзбекистонда давом этаётган ижтимоий-иқтисодий ислоҳотлар давомида, айнан шундай жараёнларни бошидан кечирган ва кечираётган бошқа давлатлар сингари, ушбу муайян даврга хос баъзи камчиликлар бўлиши табиий. Фақат буни қандай талқин қилиш, инсоннинг ички дунёси-ю, ҳаётни англаш даражасига боғлиқ.\nТасаввур қилинг, эй аҳли “мухолифат”, агар ўзбек урф-одат, анъаналари, ҳаёт тарзини хотирангизда жонлантира олишга кучингиз етса, янги рўзғор қилиб, алоҳида ҳовлига кўчиб чиққан ёш оилани. Мустақил бўлиб чиққани билан, энди барча ташвишлар ёш оиланинг бошлиғи зиммасига ўтади. Икки-уч хона уйни сувоқдан чиқариб, гарбил тахтадан дарвоза ясаб қўйилган ҳовлини эпақага солиш керак бўлади. Ошхона, ҳаммом дейсизми, яна қўшимча уй солиш керак, меҳмонхона дегандай. Уйни олдига бетон қуйиш керак, сўрток қилиш зарурияти пайдо бўлади. Янги дарвоза фалон пул, ётоқхонага тўйда олинган мебел эскирибди, янгисини буюртма қилиш керак. Ошна-оғайни машина оляпти, секин янги автомобил учун жамғармани бошлаш керак.\nХўш, ҳалол яшаб, ўз имкониятларидан келиб чиқиб кун кўраётган оила бу харажатлар учун нима қилади? Албаттаки, ҳисоб-китоб билан турмушни режалаштиради. Бой қўшниси харид қилган нарсани харид қилишга интилмайди. Кўрпасига қараб оёқ узатади. Барча ҳаракатлар замирида фарзандларни вояга етказиб, ўқитиш, яхши ишга жойланишини таъминлаш, уйлаб-жойлаш, уларнинг камолини кўриш ётади. Бу жараёнда керак бўлса камроқ ейди ота-она, камроқ ухлайди, кўпроқ меҳнат қилади.\nБугунги кунда ўзбек жамиятини, мустақил Ўзбекистонимизни ана шундай ёш оилага қиёслаш мумкин. Йигирма тўрт йил давлатчилик даври тарих учун жуда қисқа оралиқдир. Айнан, ана шу оила каби, миллийликнинг, ўзликнинг хусусиятларидан келиб чиқиб ўзига мақсад ва вазифалар белгилаб олган давлатимизнинг асосий ғояси – келажак авлодга кучли, қудратли, бой жамиятни, мамлакатни қолдиришдир. Бу улуғ ниятни қабул қилмаган, менинг келажак билан нима ишим бор дейдиганлар биздан эмасдирлар, буни билсинлар!\nЎзбекистонда бугун амалга оширилаётган ислоҳотлар, ёшларга берилаётган улкан эътибор, баркамол авлодни тарбиялаб, вояга етказиш йўлидаги саъй-ҳаракатлар замирида буюк келажакнинг, ёрқин эртанги куннинг мустаҳкам пойдевори қўйилмоқда. Турли ғаламисликлар билан бунга тўғаноқ бўлишни хоҳлаганлар, турли ҳийлалар билан аҳолининг онгини бузишга уриниб, бу танланган йўлдан қайтаришни ўйлаганлар давлатимиз тараққиётини истамаганлар, Ўзбекистон Республикасининг жаҳонда ўз мустаҳкам позицияга эга, забардаст мамлакат бўлишига қарши бўлганлардир.\nМуҳиддин Мирзо ёзяптилар, интернетда “zamondosh.com”га ўхшаган тутуриқсиз ва бир тийинга қиммат манбадан олган маълумотларига таяниб: “Пенсионернинг нафақаси 50 долларга, профессорнинг маоши 200 долларга етмайдиган жамиятда фаровонлик ҳақида сўз юритишнинг ўзи кулгилидир”. Бемаза фикрни ейдиган ахмоқ топилар балки, лекин бемаза рақамларни келтиришда эҳтиёт бўлган маъқул. Бегонани қўяйда, ўзимга алоқадор рақамларни келтирсам: ота-онам пенсионер, иккисининг ойлик пенсияси 1,700,000 сўмни ошади, опам бошланғич синф ўқитувчиси, 1,300,000 сўм атрофида маош олади. Мен нашриёт бош муҳаррири сифатида оладиган маошимни айтсам, Муҳиддин Мирзо мусаҳҳиҳлик сўраб ариза бериши тайин. Ва бу миқдордаги пул бут рўзғор билан, хотиржам яшашга етиб ортади. Шунинг учун, керакмас, хориждаги юртига келолмай юрган, ўзига ўхшаганларнинг ўзи чалғиб бўлган фикрини янада чалғитиш!\nИккинчи жаҳон урушидан кейин икки йирик мамлакат – Германия ва Япония мағлуб давлатлар сифатида иқтисодий инқироз кўчасига кирди. Аммо бугун немислар ва японлар дунёнинг энг ривожланган давлатларида яшаётганликларини тан оламиз барчамиз. Сабаби, бу икки халқ урушдан сўнг Ватан равнақи, юрт келажаги учун жонларини жабборга бериб меҳнат қилдилар, бугунги кун ўзбек жамияти аъзолари ўз олдига қўяётган, “Мен Ватанга нима бердим?” шаклидаги савол, япон ва немис жамиятида ҳам долзарблик касб этганди.\nХорижда туриб, Ўзбекистон номига лой чаплашга уринаётган ватандошлар! Қуруқ гапларни қўйинг, фойдангиз тегмаганига яраша, ўз беъмани чиқишларингиз, иш берувчиларингиз буюртмасига асосан тарқатаётган бўҳтонларингиз, киндик қонингиз тўкилган маконни, етти аждодингизни ўз ичига олган жамиятни қоралашингиз билан Ўзбекистонимиз обрўсига путур етказманг. Бу ахир Ватан, она Ватан. Дерлар-ку: “Ватанни севмоқ иймондандир!”. Иймондан кечманг…\nАнвар Шукуров: Ўзбек журналистикаси ҳақида баъзи мулоҳазалар…\nРаҳимжон Ирисов: Тарихнинг ёзилмаган сахифасидан…


"Қора рўйхат"даги россиялик диндор: Бир кун ғойиб бўлишдан қўрқаман\n16 октябр 2018, Тошкент вақти: 11:19\nМахачкалада мусулмонлар жума намозини ўқимоқда, 23 январь, 2015 йил\nДоғистон полицияси ИИВ буйруғи билан тузилган 2015-2016 йилдаги экстремистик кайфиятдаги кишилар рўйхатларга тиркалган диндорлар устидан назоратни янада кучайтирди. Маҳаллий инсон ҳуқуқлари фаолларига кўра, бу рўйхатлар Доғистон Ички ишлар вазирининг махсус буйруғи асосида тузилган ва кейинчалик бекор қилинган, аммо тазйиқлар тўхтамаган.\nЖумладан, махачкалалик Арсен Гасенов 2016 йилнинг февралидан бери тинчини йўқотган. Озодлик билан суҳбатда у:\n- Ўзимни Дон Кихотдек ҳис қиляпман: Ҳужумга шайланган тегирмонлардан ўзимни ҳимоя қилишга уриняпман, - деди.\nГасенов ўтган йилнинг февралида болаларини мактабдан олиш учун эрта борган ва бекор ўтирмаслик учун маҳаллий масжидга кирганди. Масжид ташқарисида эса полиция зобити уни тўхтатиб, полиция бўлимига олиб кетди.\nПолиция бўлимида уни ва бошқа бир неча шахсни сўроқ қилиб, суратга олиб, қўйиб юборишди.\n- Мендан неча йилдан бери масжидга бораётганимни ва қандай мусулмон эканлигимни, қайси масжидларга боришимни сўрашди. Мен бирор оқимга мансуб эмаслигимни, қайси масжид қулай бўлса, ўшанисига бориб, намоз ўқишимни айтдим. Чиндан ҳам шундай, - дейди Гасанов.\nГасанов бармоқ изларини беришидан бош тортган. Чунки, унинг айтишича, кейинчалик бу "бармоқ излари қайсидир ўрмондаги қуролда пайдо бўлиб қолишини истамаган". Полиция қўйиб юборган бўлсада, кейинроқ у потенциал экстремист ўлароқ махфий рўйхатга киритилганидан хабар топди.\nМаҳаллий инсон ҳуқуқлари фаолларига кўра, бу рўйхат Доғистон Ички ишлар вазирлигининг 2015 йил апрели ва 2016 йил апрелида чиқарган махсус буйруқлари асосида тузилган.\n“Мемориал” инсон ҳуқуқлари марказининг “Конфликт зоналари” лойиҳаси ҳуқуқшуноси Галина Тарасова Озодлик билан суҳбатда: "Бу икки буйруқнинг бирортаси ҳам оммага эълон қилингани йўқ", деди.\n- Машинасида кетаётган шахсларни йўл постларида соатлаб ушлаб туришлари мумкин. Айрим ҳолларда баъзилар дам олиш ёки даволаниш учун Доғистондан чиқиш мумкин ёки йўқлиги ҳақида сўраганда, уни ҳар бир постда тўхтатишларини айтишган. [Расмийлар] уларнинг қариндошлари изига тушишади, тинмай телефон қилишади, номаълум одамлар ҳақида сўрашади, уйларига боришади. Биз буни шахсий ҳаётга бўлган ҳуқуқнинг бузилиши деб ҳисоблаймиз, - дея қўшимча қилди Тарасова.\n“Мемориал” судга мурожаат қилиши ортидан Доғистон Ички ишлар вазири Абдурашив Магомедов 2017 йил бошида рўйхат бекор қилинганини ва тўпланган барча маълумот йўқ қилинганини билдирди. Тарасова бунинг ортидан қўлга олишлар озайганини, аммо бутунлай тўхтамаганини айтди.\n- Энди қарши курашиш янада мураккаб бўлиб қолди. Кузатув рўйхати мавжуд эмас, аммо полиция хулқ-атвори ўзгаргани йўқ. Бу Арсен Гасановга ҳам тегишли, - деди Тарасова.\n2016 йилнинг октябрида полиция зобити Мурад Халаев Гасанов уйига келиб, бундан нари ҳар ҳафта Гасановдан хабар олишини айтган.\nУнга подполковник Мурад Қурбанов “Экстермист туркуми остидаги текширув рўйхатига киритилдинг”, деб ёзилган мактуб йўллаган.\nПировардида Гасанов судга мурожаат қилган. Узоқ чўзилган суд Гасанов рўйхатга киритилгани ҳақида етарлича далил йўқ, дея хулоса қилган. Суд қароридан кейинам, Гасановни полиция таҳқирлашда давом этган.\nКейинроқ Доғистон олий суди қуйи суд қарорини бекор қилган. Аммо қуйи суд махфий рўйхат бекор қилинганини айтиб, Гасанов аризасини кўриб чиқмаган.\nҲозиргача полиция ходимлари Гасанов уйига келиб туради.\nХалаев Озодликнинг экстремистлар рўйхати ҳақидаги саволига жавоб беришдан бош тортди. Қурбанов билан эса алоқага чиқиб бўлмади. Россия Ички ишлар вазирлиги ҳам Озодлик мактубларига жавоб бермади.\nУ ўз ҳуқуқларини ҳимоя қилиш учун курашаётгани учун полиция унга янада ўчакишидан хавотирда.\nОзодлик билан суҳбатда Гасанов: "Қўрқаманки, эполетли бу бўрилар менга нимадир ташлайди ёки мен шунчаки йўқолиб қоламан. Олтида болам бора, жумладан, икки чақалоғим. Уларни ким боқади?" деди.\nРОССИЯ – “Ўзбекистон ТИВ эътиборига: меҳнат муҳожирлари Оренбургдаги изоляторда ойлаб қолиб кетяпти”\nҚува ҳокими ўринбосари: Мени пора билан тузоққа туширмоқчи бўлишди\nБугун Бўзда пахта тераётган 56 яшар ҳашарчи юрак хуружидан ўлди\nOzodMikrofon: 24 йил пахта чопган аёлимга қонунда белгиланган пенсия тўланмаяпти\nПахта-2018: 5 ҳоким 2 ой маош олмайди, 10 прокурор ва 10 ИИБ бошлиғи ишдан олинди\nРоссияда оғир аҳволда қолган ўзбек муҳожирлари ҳукумат ҳисобидан Тошкентга олиб келинди\nБизнинг номимиздан эмас: Сурия ва Ироққа кетганларни қайтариш учун нима қилиш керак? (7-қисм)